CELEX: 
Language: ro
Date: 2019-03-11 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a mașinilor de spălat vase de uz casnic și de abrogare a Regulamentului delegat (UE) nr. 1059/2010 al Comisiei

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Contextul juridic și politic al propunerii
            
            
               Directiva 2009/125/CE a Parlamentului European și a Consiliului privind proiectarea ecologică
                  1
                impune producătorilor de produse cu impact energetic să îmbunătățească performanța de mediu a produselor lor prin respectarea:
            
            
               –unor cerințe minime de eficiență energetică și
            
            
               –altor criterii de mediu, precum consumul de apă, nivelul emisiilor sau durabilitatea minimă a anumitor componente.
            
            
               Producătorul trebuie să evalueze conformitatea produsului înainte de a introduce produsul pe piață, pentru a se asigura că sunt îndeplinite toate cerințele. 
            
            
               Regulamentul-cadru privind etichetarea energetică – Regulamentul (UE) 2017/1369 al Parlamentului European și al Consiliului
                  2
                – instituie un cadru pentru furnizarea de informații exacte, relevante și comparabile cu privire la consumul de energie al produselor cu impact energetic, precum și de alte informații legate de mediu. Acest lucru facilitează alegerea de către consumatori a produselor care sunt mai eficiente din punctul de vedere al utilizării resurselor. Regulamentul completează Directiva-cadru privind proiectarea ecologică, permițând consumatorilor finali să identifice produsele mai performante prin intermediul unei scări de la A la G/de la verde la roșu. Eticheta energetică este recunoscută și utilizată de 85 % dintre europeni. Cadrul legislativ se bazează pe efectul combinat al acestor două acte legislative.
            
            
               Cadrul privind proiectarea ecologică și etichetarea energetică este esențial pentru ca Europa să devină mai eficientă din punct de vedere energetic, contribuind în special la: (i) „strategia-cadru pentru o uniune energetică” și (ii) prioritatea „o piață internă mai integrată și mai echitabilă, cu o bază industrială mai puternică”. În primul rând, acest cadru impulsionează industria să îmbunătățească eficiența energetică a produselor și elimină de pe piață cele mai puțin performante produse. În al doilea rând, el ajută consumatorii și întreprinderile să își reducă facturile la energie. Acest lucru sprijină competitivitatea și inovarea în sectorul industrial și în cel al serviciilor. În al treilea rând, el asigură faptul că producătorii și importatorii responsabili pentru introducerea produselor pe piața UE trebuie să respecte un singur set de norme la nivelul întregii UE.
            
            
               Aceste două instrumente sunt componente esențiale ale politicii Uniunii al cărei scop este ca produsele introduse pe piață sau puse în funcțiune în Spațiul Economic European (SEE) să fie mai eficiente din punct de vedere energetic și mai ecologice. Ele contribuie la realizarea obiectivelor privind economiile de energie până în 2020 și până în 2030, iar punerea lor în aplicare este consolidată de planul de lucru actual (2016-2019) pentru proiectarea ecologică. De asemenea, se preconizează că acest fapt va contribui în mod semnificativ la tranziția către o economie mai circulară, astfel cum se detaliază în planul de acțiune din 2015 privind economia circulară
                  3
               . În plus, punerea în aplicare a Regulamentului (UE) 2017/1369 va contribui la obiectivul UE de reducere a gazelor cu efect de seră cu cel puțin 20 % până în 2020 și cu cel puțin 40 % până în 2030. 
            
            
               Regulamentul delegat (UE) 1059/2010 al Comisiei
                  4
                stabilește cerințele de etichetare energetică aplicabile mașinilor de spălat vase de uz casnic. Articolul 7 prevede ca, până în decembrie 2014, Comisia să revizuiască acest regulament în lumina evoluțiilor tehnologice și să evalueze în special toleranțele de verificare stabilite în anexa V.
            
            
               Mașinile de spălat vase au fost incluse ca unul dintre produsele prioritare pentru reexaminare în cadrul planului de lucru pentru proiectarea ecologică 2016-2019. De asemenea, mașinile de spălat vase de uz casnic se numără printre grupurile de produse prioritare menționate la articolul 11 alineatul (5) litera (b) din Regulamentul (UE) 2017/1369 pentru care Comisia ar trebui să adopte un act delegat de introducere a unei etichete reclasificate până la 2 noiembrie 2018. Exercițiul de reclasificare ar trebui să aibă drept rezultat înlocuirea gamei existente de clase energetice de la A+++ la G cu o gamă de la A la G. 
            
            
               În temeiul articolului 11 alineatul (8) din Regulamentul (UE) 2017/1369, se preconizează că niciun produs nu se va încadra în clasa energetică A în momentul introducerii etichetei reclasificate. Se estimează că va dura cel puțin 10 ani pentru ca majoritatea modelelor să se încadreze în clasa respectivă.
            
            
               Context general
            
            
               Mașinile de spălat vase de uz casnic sunt utilizate pe scară largă în UE. Se estimează că, în medie, 44 % din gospodăriile din UE sunt dotate cu o mașină de spălat vase (96 de milioane de unități). Consumul de energie electrică al mașinilor de spălat vase a fost estimat la circa 31 TWh/an în 2015, iar consumul de apă la 317 milioane m3. Cu excepția cazului în care se introduc noi măsuri specifice pentru aceste produse, consumul total de energie electrică al mașinilor de spălat vase din UE este preconizat să ajungă la aproximativ 40 TWh/an până în 2030, ceea ce ar echivala cu aproximativ 15 milioane de tone echivalent CO2. 
            
            
               Există modalități eficace din punctul de vedere al costurilor pentru a reduce consumul de energie și emisiile mașinilor de spălat vase sub nivelul pe care l-ar atinge în cazul unui scenariu de statu-quo.
            
            
               Principalele motive pentru care aceste economii nu au fost realizate sunt reprezentate de incapacitatea pieței: 
            
            
               –de a oferi o corelare mai bună între programul standard utilizat pentru încercări (optimizat de producători) și celelalte programe de curățare utilizate efectiv de consumatori; 
            
            
               –de a îndruma consumatorii să ia decizii de cumpărare în cunoștință de cauză pe baza costului la nivelul întregului ciclu de viață, mai degrabă decât a costului de achiziție (informații asimetrice) și 
            
         
         
            
               –de a furniza informații și stimulente pentru repararea aparatelor și pentru gestionarea corespunzătoare a produselor la sfârșitul etapei de utilizare. 
            
            
               Prin urmare, deseori, posibilele ameliorări eficace din punctul de vedere al costurilor de care ar beneficia utilizatorii finali nu sunt realizate.
            
            
               Obiectivul revizuirii Regulamentului (UE) nr. 1059/2010 în ceea ce privește mașinile de spălat vase de uz casnic este de a determina o modificare a condițiilor de piață și optimizarea aparatelor, fără a deteriora rata crescătoare de adoptare a mașinilor de spălat vase înregistrată în ultimii ani pe piața UE. Scopul mai este, de asemenea, de a reclasifica eticheta în conformitate cu Regulamentul (UE) 2017/1369.
            
            
               În comparație cu un scenariu de statu-quo, se preconizează că revizuirea propusă va reduce consumul total de energie al acestor produse, în fiecare an, la nivelul UE, cu aproximativ 2,1 TWh/an, ceea ce va duce la o reducere a emisiilor de GES de 0,7 Mt echivalent CO2/an și la o reducere a consumului de apă de până la 16 milioane m3/an până în 2030. Aceasta reprezintă o contribuție de 0,14 % la obiectivul UE privind eficiența energetică până în 2030 și de 0,07 % la obiectivul UE privind reducerea emisiilor de GES până în 2030. De asemenea, se preconizează că revizuirea va contribui la obiectivele economiei circulare și, în special, va facilita activitățile de reparare și tratarea la sfârșitul duratei de viață, prin asigurarea disponibilității informațiilor și a pieselor de schimb necesare. Acestea ar putea fi completate în viitor cu un punctaj privind potențialul de reparare, care este în prezent în studiu.
            
            
               Reglementările și standardele existente în UE și în țări terțe 
            
            
               Pe lângă Directiva-cadru privind proiectarea ecologică și Regulamentul privind etichetarea energetică, alte acte legislative relevante pentru mașinile de spălat vase sunt:
            
            
               –Regulamentul (CE) nr. 1275/2008 al Comisiei privind consumul de energie electrică în modul standby și în modul oprit
                  5
               ;
            
            
               –Directiva 2014/35/UE a Parlamentului European și a Consiliului privind echipamentele electrice destinate utilizării în cadrul anumitor limite de tensiune
                  6
               ;
            
            
               –Directiva 2014/53/UE a Parlamentului European și a Consiliului privind echipamentele radio
                  7
               ;
            
            
               –Directiva 2014/30/UE a Parlamentului European și a Consiliului privind compatibilitatea electromagnetică
                  8
               ;
            
            
               –Directiva 2012/19/UE a Parlamentului European și a Consiliului privind deșeurile de echipamente electrice și electronice
                  9
               ;
            
            
               –Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice
                  10
               .
            
            
               În plus, multe economii din întreaga lume (de exemplu SUA, Japonia, Australia, China, Brazilia sau Mexic) au introdus în ultimii ani acte legislative cu privire la aceste produse. 
            
            
               Performanța mașinilor de spălat vase este încercată în conformitate cu standardele EN 50242 și EN 60436. În prezent, Cenelec adaptează standardele de măsurare existente pentru a completa o serie de lacune în ceea ce privește nivelul de performanță identificat între programul de spălare utilizat efectiv de consumatori și încercarea standardizată actuală. Această adaptare include adoptarea unei noi încărcături de încercare, cu o mai mare varietate de forme și de materiale, procedura de evaluare combinată a performanței combinate de curățare și de uscare, noul detergent de referință, proceduri de încercare pentru programele automate și performanța de clătire. Adaptarea standardului se află într-un stadiu avansat de dezvoltare și este foarte probabil să intre în vigoare până în momentul în care se aplică actul delegat privind etichetarea energetică.
            
            
               2.CONSULTĂRI PREALABILE ADOPTĂRII ACTULUI
            
            
               2.1. Studiul de reexaminare și consultarea părților interesate 
            
            
               Pentru a revizui atât reglementările privind proiectarea ecologică, cât și reglementările privind etichetarea energetică, în 2014 a fost lansat un studiu de reexaminare
                  11
               , care a dus la publicarea unui raport final în iunie 2017. Acesta a urmat metodologia pentru proiectarea ecologică a produselor cu impact energetic (MEErP)
                  12
               . Studiul a inclus o consultare a părților interesate, două reuniuni ale părților interesate în 2015 și un seminar web în 2016 și a implicat aproximativ 140 de părți interesate. 
            
            
               Studiul de reexaminare a vizat aparatele de spălat vase de uz casnic care intră sub incidența instrumentelor juridice respective. A fost realizată o analiză tehnică, economică și de mediu, prin care s-a apreciat necesitatea de a actualiza cerințele pentru aceste produse și de a evalua opțiunile de politică. Acest lucru a fost realizat conform clauzei de reexaminare din regulamente și în conformitate cu Directiva privind proiectarea ecologică și cu Regulamentul privind etichetarea energetică.
            
            
               Studiul de reexaminare a fost elaborat în cadrul unui proces deschis, cu contribuții ale părților interesate relevante, printre care producători și asociații ale producătorilor, ONG-uri din domeniul mediului, organizații ale consumatorilor și reprezentanți ai statelor membre. Studiul a pus la dispoziție un site web dedicat și o platformă pentru schimbul de informații (BATIS), unde au fost publicate cu regularitate rezultatele intermediare și alte materiale relevante, în vederea consultării în timp util a părților interesate și a obținerii de contribuții din partea acestora. Documentele de pe site-ul web al studiului sunt disponibile în continuare pentru descărcare și pentru comentarii. Pe parcursul studiului au avut loc două reuniuni ale experților, una la 23 iunie 2015 la Sevilla și cealaltă la 17 noiembrie 2015 la Bruxelles, precum și un webinar, la 7 octombrie 2016. Procesele-verbale ale acestor reuniuni sunt disponibile pe site-ul web al studiului. 
            
            
               2.2. Documentele de lucru și forumul consultativ
            
         
         
            
               Serviciile Comisiei au întocmit două documente de lucru care stabilesc cerințele de proiectare ecologică și de etichetare energetică pe baza rezultatelor studiului de reexaminare. Documentele de lucru au fost transmise membrilor forumului consultativ, precum și, spre informare, secretariatului comisiilor pentru mediu (ENVI) și pentru industrie (ITRE) ale Parlamentului European. Forumul consultativ constă într-un grup echilibrat de reprezentanți ai statelor membre, ai asociațiilor din cadrul industriei și ai ONG-urilor, în conformitate cu articolul 18 din Directiva privind proiectarea ecologică și cu articolul 14 din Regulamentul (UE) 2017/1369.
            
            
               Documentele de lucru au fost discutate în cadrul reuniunii forumului consultativ privind proiectarea ecologică din 19 decembrie 2017. Înainte și după reuniunea forumului consultativ, serviciile Comisiei au primit și au analizat peste 20 de documente de poziție. 
            
            
               2.3. Rezultatele consultării părților interesate în timpul reuniunii forumului consultativ și ulterior 
            
            
               Principalele observații ale părților interesate cu privire la aspecte esențiale ale documentelor de lucru pot fi rezumate după cum urmează: 
            
            
               Cerințe minime de eficiență energetică în cadrul proiectării ecologice
            
            
               Părțile interesate din cadrul industriei au recomandat să nu se stabilească cerințe mai stricte decât cele care se aplică în prezent, deoarece acest lucru ar avea un impact negativ asupra accesibilității din punct de vedere financiar a aparatelor și ar încetini ritmul de adoptare a mașinilor de spălat vase în țările cu venituri reduse. Ei au subliniat faptul că chiar și mașinile de spălat vase cele mai puțin eficiente din punct de vedere energetic consumă mai puțină energie și apă decât spălarea manuală. Potrivit experților din cadrul industriei, actuala clasă A+ (clasa cea mai de jos pentru mașinile de spălat vase de mari dimensiuni) corespunde deja celui mai mic cost pe ciclul de viață (LLCC). Cu toate acestea, ONG-urile din domeniul mediului au considerat că propunerile Comisiei au un nivel de ambiție scăzut și au solicitat un al doilea nivel, cu cerințe mai stricte. 
            
            
               Calcularea indicelui de eficiență energetică (EEI)
            
            
               Toate părțile interesate au fost invitate să revizuiască distincția dintre aparatele mai mari și cele mai mici la calcularea indicelui de eficiență energetică, în cazul căruia există în prezent o discrepanță între cerința de proiectare ecologică și calcul, care, potrivit organizațiilor consumatorilor, conferă un avantaj neloial aparatelor mai mari.
            
            
               Tehnologia care trebuie recunoscută ca BAT și repartizarea claselor de etichetare energetică
            
            
               Opiniile părților interesate au fost împărțite în ceea ce privește tipul de tehnologie care trebuie considerat cea mai bună tehnologie disponibilă (BAT) și, în temeiul noului regulament privind etichetarea energetică, această opțiune ar avea un impact major asupra nivelului claselor de etichetare energetică superioare. Unele state membre și unii actori din cadrul industriei consideră că tehnologia cu pompă de căldură pentru mașinile de spălat vase nu poate fi considerată ca fiind BAT, deoarece economiile de energie pe care le permite nu compensează prețul mai mare de achiziție al acesteia și, de asemenea, din cauza disponibilității sale limitate pe piață. Alte state membre și ONG-uri din domeniul mediului sunt de părere că această tehnologie este în prezent cea mai bună tehnologie de pe piață și că ar trebui să fie considerată ca atare.
            
            
               În ceea ce privește repartizarea claselor energetice, conform propunerii, majoritatea aparatelor disponibile în prezent s-ar încadra în clasa E sau F (odată reclasificate). Părțile interesate din cadrul industriei au solicitat menținerea unui stimulent pentru ca aparatele cu performanțe mai scăzute să progreseze, prin punerea la dispoziție a unor clase cu intervale mai restrânse decât cele propuse în prezent (spre capătul inferior al scării).
            
            
               Cerințe privind eficiența materialelor
            
            
               Majoritatea părților interesate au fost de acord cu cerințele propuse privind indicarea gazelor refrigerente și dezmembrarea echipamentelor electrice și electronice, cu nuanțe în ceea ce privește formulările, și au avut păreri împărțite în legătură cu cerințele propuse de Comisie în privința pieselor de schimb și a accesului la informații. Unele state membre consideră că aceste cerințe vor fi dificil de aplicat de către autoritățile de supraveghere a pieței și că accesul la informațiile privind repararea și întreținerea ar trebui limitat strict la reparatorii autorizați. Reprezentanții industriei (în special producătorii) a fost de acord cu privire la ultimul punct și au fost mai deschiși în ceea ce privește cerințele referitoare la piesele de schimb, dacă acestea ar fi înlocuite de declarații. ONG-urile din domeniul mediului și alte state membre au sprijinit propunerile și/sau au sugerat unele mai ambițioase.
            
            
               Zgomot
            
            
               Unele state membre și părți interesate din cadrul industriei au propus reducerea stricteței claselor propuse în ceea ce privește emisiile acustice, în timp ce ONG-urile din domeniul consumatorilor au propus să se stabilească o cerință de proiectare ecologică cu o limită superioară pentru emisiile acustice, pentru a exclude cele mai zgomotoase aparate.
            
            
               Moduri cu consum redus de putere
            
            
               Multe părți interesate au considerat că este necesar să se revizuiască dispozițiile propuse privind modurile cu consum redus de putere, în cazul cărora unele dintre formulări au fost considerate prea vagi și nu în totalitate coerente.
            
            
               2.4. Consultare publică deschisă
            
            
               Între 12 februarie și 7 mai 2018 a avut loc o consultare publică online
                  13
                pentru a colecta opiniile părților interesate cu privire la aspecte precum efectul preconizat al măsurilor legislative potențiale asupra întreprinderilor și a tendințelor privind consumul de energie.
            
            
               Consultarea publică online a cuprins o parte comună privind proiectarea ecologică și etichetarea energetică, urmată de întrebări specifice produselor privind aparatele frigorifice, mașinile de spălat vase, mașinile de spălat rufe și mașinile de spălat și uscat rufe, aparatele TV, dispozitivele de afișare electronice și dispozitivele de iluminat. 
            
         
         
            
               Au fost primite în total 1 230 de răspunsuri, dintre care 67 % de la consumatori și 19 % de la întreprinderi (dintre care trei sferturi erau IMM-uri și un sfert întreprinderi mari). ONG-urile au constituit 6 % din respondenți, iar 7 % s-au încadrat în „alte” categorii. Administrațiile naționale sau locale au reprezentat mai puțin de 1 % din respondenți, iar 0,25 % dintre răspunsuri au venit de la autoritățile naționale de supraveghere a pieței. 
            
            
               Participanții au fost predominant din Regatul Unit (41 %) și din Germania (26 %), un al doilea grup provenind din Austria, Belgia, Franța, Țările de Jos și Spania (17 % din răspunsuri). Un grup de alte nouă state membre a constituit 9,5 % din răspunsuri, dar rezidenții din 12 state membre ale UE au răspuns în număr neglijabil sau chiar deloc. Respondenții din afara UE au reprezentat aproximativ 5 % din răspunsuri.
            
            
               Dintre cei 1 230 de respondenți, 719 (58 %) au răspuns numai la întrebările legate de dispozitivele de iluminat, în cadrul unei campanii coordonate privind iluminatul în teatre. S-a considerat că acest lucru denaturează în mod semnificativ răspunsurile și, pentru unele întrebări, „respondenții campaniei legate de iluminat” au fost scoși din calcul. Mai mult, întrucât respondenții nu erau obligați să răspundă la toate întrebările, s-a observat o rată ridicată de „niciun răspuns” (o creștere de la 5 % la 90 %), pe lângă cei care au răspuns „nu știu” sau „nicio opinie”. Pentru a reflecta mai bine răspunsurile efective, s-a scăzut numărul de întrebări la care nu s-a dat niciun răspuns, iar întrebările rămase au fost tratate ca 100 %.
            
            
               2.4.1. Rezultate generale
            
            
               Circa 63 % din participanți s-au declarat în favoarea includerii unor cerințe de proiectare ecologică privind potențialul de reparare și durabilitatea, iar 65 % din respondenți au considerat că aceste informații ar trebui să figureze pe etichetele energetice. 
            
            
               În ceea ce privește potențialul de reparare, participanții au evaluat în principal fiecare dintre următoarele aspecte ca fiind „foarte important” sau „important” (în intervalul de 62-68 %)
                  14
               : o garanție, disponibilitatea pieselor de schimb și un manual complet de reparare și de întreținere. Durata de livrare a pieselor de schimb a fost apreciată ca fiind în procent de 56 % „foarte importantă” sau „importantă”. 
            
            
               2.4.2. Consultarea întreprinderilor mici și mijlocii (IMM-uri)
                  15
                
            
            
               Unul dintre obiectivele consultării publice deschise a fost acela de a colecta feedback specific cu privire la rolul și la importanța IMM-urilor pe piață și de a cunoaște mai bine modul în care IMM-urile percep impactul acestor șase grupuri de produse asupra mediului. 
            
            
               Aproximativ 10,5 % din răspunsuri au fost din partea IMM-urilor. IMM-urile au raportat că au cunoștință de cerințele de proiectare ecologică și de etichetare energetică aplicabile produselor de care se ocupă. Cu toate acestea, în mare parte IMM-urile au refuzat să răspundă (90 %) sau au răspuns cu „nu știu/nicio opinie” (6 %) la întrebările privind: (i) impactul potențial asupra întreprinderilor lor în sine; (ii) impactul potențial asupra IMM-urilor față de întreprinderile mai mari și (iii) introducerea unor cerințe de eficiență energetică în regulamentele revizuite privind proiectarea ecologică și etichetarea energetică. Dintre IMM-urile care au exprimat o opinie, circa 3-4 % au considerat că impactul ar putea fi negativ, iar circa 1 % au considerat că efectele ar fi pozitive.
            
            
               2.4.3. Răspunsuri privind mașinile de spălat vase de uz casnic
            
            
               Dintre participanții care au răspuns la întrebările tehnice referitoare la mașinile de spălat vase de uz casnic, numai jumătate (circa 47 %) erau la curent cu faptul că mașinile de spălat vase trebuie să respecte niște cerințe minime de performanță a curățării, ceea ce înseamnă că preclătirea nu este necesară. Aproximativ 30 % din respondenți aveau cunoștință de faptul că programele de spălat vase care durează mai mult tind să utilizeze mai puțină energie decât programele mai scurte (observație: circa 20 % nu știau acest lucru, iar 51 % nu au dat niciun răspuns sau au răspuns „nu știu/nicio opinie”). 
            
            
               În ceea ce privește informațiile care ar trebui afișate pe eticheta energetică, circa 50 % din participanți au considerat că informațiile privind combinația dintre durată și consumul de energie în cazul mașinilor de spălat vase ar trebui să fie mai clare.
            
            
               Pentru a evalua performanța mașinilor de spălat vase de uz casnic, respondenții au considerat că includerea următoarelor aspecte este „importantă” sau „foarte importantă”
                  16
               : 
            
            
               –programele utilizate cel mai frecvent (45 %);
            
            
               –programele cu cel mai mare consum de energie (35 %);
            
            
               –durata programelor (34 %) și
            
            
               –modurile cu consum redus de putere (33 %). 
            
            
               De asemenea, consumatorii au considerat că cei mai relevanți parametri care ar trebui să figureze pe eticheta energetică sunt: consumul de apă, consumul de energie și eficiența energetică. Acest grup de parametri a fost urmat de un al doilea grup, care cuprindea: emisiile acustice, capacitatea (numărul de farfurii și de pahare etc.), precum și performanța combinată de curățare și de uscare. 
            
            
               În privința aspectelor legate de eficiența materialelor, respondenții au dat următoarele răspunsuri pentru clasificările „important” și „foarte important”: 
            
            
               –rapiditatea reparațiilor (40 %);
            
         
         
            
               –garanția post-reparare (38 %);
            
            
               –un deviz detaliat pentru o reparație completă (37 %);
            
            
               –o listă a pieselor de schimb și instrucțiuni pentru a permite repararea de către utilizatori (36 %);
            
            
               –o listă a reparatorilor autorizați (35 %). 
            
            
               Dacă pentru fiecare dintre aceste răspunsuri se include și clasificarea „oarecum important”, se includ în fiecare caz încă 9-11 % din respondenți.
            
            
               Cele mai comune două răspunsuri în privința disponibilității așteptate a pieselor de schimb pentru mașinile de spălat vase au fost: mai mult de 10 ani (circa 32 % din respondenți) și între 5 și 10 ani (circa 20 %). Mai puțin de 2,5 % din respondenți au menționat 5 ani sau mai puțin. (Dintre răspunsurile înregistrate, 9 % au fost de tipul „nu știu/nicio opinie”, iar circa 37 % dintre respondenți nu au dat niciun răspuns).
            
            
               2.5. Sondaj în rândul consumatorilor cu privire la eticheta energetică
            
            
               Pe lângă studiul pregătitor și consultarea publică deschisă, s-a realizat un studiu specific privind consumatorii
                  17
               , pentru a informa Comisia cu privire la impactul unor posibile pictograme și formate diferite ale etichetelor energetice revizuite pentru mașinile de spălat vase de uz casnic asupra înțelegerii de către consumatori și a alegerilor acestora. Sondajul a fost realizat în șapte țări care, împreună, reprezintă 39,7 % din populația UE. În fiecare țară, sondajul a fost completat de aproximativ 1 350 de respondenți, reprezentativi la nivel național pentru populația fiecărei țări în ceea ce privește categoria de vârstă și sexul. Sondajul s-a încheiat în iulie 2018.
            
            
               A fost testat un nou format al etichetei, cu mai multe pictograme care reprezintă caracteristici specifice ale produsului:
            
            
               ·Majoritatea caracteristicilor propuse sunt de asemenea reprezentate pe etichetele energetice actuale, și anume consumul de energie, consumul de apă, capacitatea nominală (ca număr de tacâmuri pentru mașinile de spălat vase) și nivelul de zgomot. Cu toate acestea, pe noua etichetă consumul de energie și de apă este indicat per ciclu și este însoțit de o mențiune a programului încercat. 
            
            
               ·Mai mult, noua propunere include adăugarea unei noi pictograme care reprezintă durata programului (încercat).
            
            
               ·În fine, unele pictograme care figurează pe etichetele energetice actuale nu mai sunt incluse în noua etichetă testată, și anume pictogramele care indică eficiența de uscare a mașinilor de spălat vase.
            
            
               Acest studiu a vizat testarea răspunsurilor consumatorilor în ceea ce privește:
            
            
               ·înțelegerea de către consumatori a unor pictograme specifice concepute pentru a reprezenta caracteristicile propuse ale produsului;
            
            
               ·înțelegerea de către consumatori a întregii etichete (de exemplu modul în care diferitele elemente se raportează unele la altele);
            
            
               ·relevanța percepută a caracteristicilor produsului care sunt propuse să fie reprezentate pe noua etichetă propusă;
            
            
               ·măsura în care consumatorii simt lipsa informațiilor de pe etichetele actuale care nu mai figurează pe noile etichete propuse;
            
            
               ·impactul etichetelor (în raport cu alte informații despre produs) asupra comportamentului consumatorilor atunci când fac alegeri.
            
            
               Pentru toate caracteristicile (și anume consumul de apă, capacitatea de încărcare, durata programului și nivelul de zgomot), majoritatea respondenților au considerat că este important ca eticheta energetică să prezinte aceste informații.
            
            
               Pentru consumul de apă, numărul de tacâmuri, durata programului și nivelul de zgomot au fost elaborate și testate trei pictograme alternative. Pictogramele au fost combinate în cadrul etichetelor energetice. În cazul pictogramelor care reprezintă consumul de apă și nivelul de zgomot, rezultatele au evidențiat o diferență între înțelegerea subiectivă și obiectivă, și anume între înțelegerea declarată și identificarea și raportarea corectă a informațiilor specifice de pe etichetă. 
            
         
         
            
               Pictogramele și elementele de format reținute pentru propunerea de etichetă energetică corespund pictogramelor și caracteristicilor cel mai bine înțelese de respondenți sau, în cazul unor rezultate neconcludente ale sondajului (de exemplu în ceea ce privește zgomotul și durata programului), corespund pictogramelor și caracteristicilor cele mai coerente cu abordarea urmată pentru alte grupuri de produse și pentru formatul general al etichetei.
            
            
               2.6. Evaluarea impactului 
            
            
               O evaluare a impactului este necesară atunci când efectele economice, de mediu și sociale preconizate ale acțiunii la nivelul UE au potențialul de a fi semnificative. Evaluarea impactului pentru reexaminarea Regulamentului (UE) nr. 1016/2010 al Comisiei
                  18
                și a Regulamentului delegat (UE) nr. 1059/2010 al Comisiei s-a desfășurat în perioada ianuarie-martie 2018.
            
            
               Datele colectate în cadrul studiului de reexaminare au servit ca bază pentru evaluarea impactului. Echipa care a realizat studiul privind evaluarea impactului a colectat date și informații suplimentare care au fost discutate cu reprezentanți ai industriei și cu experți ce reprezintă alte părți interesate și state membre. Colectarea de date și de informații suplimentare s-a axat pe: 
            
            
               –date suplimentare privind piața, în special diferențele dintre numărul de modele și volumul de vânzări ale claselor de eficiență energetică în perioada 2003-2013;
            
            
               –ajustarea parametrilor (standard revizuit) și
            
            
               –impacturi posibile asupra producătorilor.
            
            
               Înainte de reuniunea forumului consultativ au fost publicate două evaluări inițiale ale impactului
                  19
               . Acestea s-au intitulat „Regulatory measures on the review of Ecodesign requirements for household dishwashers” (Măsuri de reglementare privind reexaminarea cerințelor de proiectare ecologică pentru mașinile de spălat vase de uz casnic) și „Regulatory measure on the reviews of energy labelling for household dishwasher (EU) No 1059/2010” [Măsură de reglementare privind reexaminarea cerințelor de etichetare energetică pentru mașinile de spălat vase de uz casnic (UE) nr. 1059/2010]. S-au primit reacții la ambele evaluări inițiale ale impactului (11 și, respectiv, 9 răspunsuri). În general, reacțiile au sprijinit cerințele de proiectare ecologică și de etichetare energetică pentru mașinile de spălat vase de uz casnic, deoarece acestea contribuie la atenuarea schimbărilor climatice, ajută cetățenii UE să facă economii la facturile de energie și de apă și integrează mai bine aparatele de uz casnic într-o economie circulară prin cerințele propuse privind potențialul de reparare și de reciclare. 
            
            
               De asemenea, s-au primit reacții și în legătură cu strictețea cerințelor de proiectare ecologică în ceea ce privește cerințele minime în materie de energie, programele de încercare și modurile cu consum redus de putere, precum și în legătură cu informațiile care trebuie incluse pe eticheta energetică. Reacțiile s-au concentrat, de asemenea, asupra aspectelor legate de utilizarea eficientă a resurselor, care se bucură în general de sprijin, dar s-au făcut și unele propuneri suplimentare cu privire la implementarea corespunzătoare a acestora.
            
            
               La evaluarea impactului s-au luat în considerare următoarele opțiuni:
            
            
               –opțiunea de politică O: scenariu de statu-quo, utilizat ca scenariu de referință pentru evaluare: nicio măsură suplimentară, regulamentele în vigoare privind mașinile de spălat vase de uz casnic rămân neschimbate;
            
            
               –opțiunea de politică A: combinații de cerințe de eficiență energetică mai ambițioase în cadrul proiectării ecologice și al etichetării energetice (sunt posibile diferite scenarii);
            
            
               –opțiunea de politică B: combinații de cerințe de eficiență energetică mai puțin ambițioase în cadrul proiectării ecologice și al etichetării energetice (sunt posibile diferite scenarii);
            
            
               –opțiunea de politică C: pe lângă cerințele de la opțiunile A și B, cerințe în materie de proiectare ecologică privind eficiența materialelor (au fost analizate trei scenarii).
            
            
               Cea mai eficace opțiune în ceea ce privește energia, utilizarea eficientă a resurselor și economiile de costuri combină: (i) cerințe mai stricte în materie de proiectare ecologică referitoare la eficiența energetică a aparatelor de dimensiuni mari, prin intermediul unui al doilea nivel, care intră în vigoare în 2024; (ii) categorii de etichetă energetică în intervale restrânse (neproporționale) și (iii) cerințe de eficiență a materialelor referitoare la disponibilitatea pieselor de schimb și a informațiilor privind repararea. Această opțiune a fost aleasă ca opțiunea preferată.
            
            
               Până în 2030, opțiunea preferată ar trebui să ducă la:
            
            
               –economii de energie electrică de 2,06 TWh/an și economii de apă de 16 milioane m³/an, o contribuție de 0,14 % la obiectivul UE privind eficiența energetică până în 2030;
            
            
               –o reducere a emisiilor de gaze cu efect de seră de 0,7 Mt echivalent CO2/an;
            
            
               –economii anuale de costuri nete de 18 milioane EUR pentru consumatori (luând în considerare un preț de achiziție mai ridicat);
            
            
               –venituri comerciale suplimentare de 4 miliarde EUR pe an, ceea ce ar duce la crearea a 11 000 de locuri de muncă suplimentare în sectorul producției din UE și a 34 000 în sectorul comerțului cu amănuntul;
            
         
         
            
               –sprijin pentru competitivitatea industriei UE și pentru rolul său de lider în ceea ce privește fabricarea de produse de înaltă calitate;
            
            
               –un nivel mai ridicat de inovare pentru dezvoltarea unor mașini de spălat vase mai eficiente și
            
            
               –creșterea veniturilor și a profiturilor pentru întreprinderile independente (precum IMM-urile) care activează în domeniul reparării și recondiționării produselor.
            
            
               Raportul privind evaluarea impactului a fost prezentat Comitetului de analiză a reglementării al Comisiei și a fost discutat de acest comitet la 13 iunie 2018. Comitetul a emis un aviz pozitiv cu rezerve. Principalele considerații exprimate de comitet și incluse în versiunea finală a evaluării impactului sunt următoarele:
            
            
               –raportul nu este suficient de transparent în legătură cu importanța relativ minoră a inițiativei în ceea ce privește contribuția sa la obiectivele energetice și climatice ale UE pentru 2030;
            
            
               –alegerea opțiunii preferate nu este justificată în mod suficient. Nu este clar modul în care raportul asigură un echilibru între eficiența energetică, economia circulară și preferințele consumatorilor;
            
            
               –raportul nu include aspectele legate de economia circulară în mod cuprinzător și într-un mod care să fie consecvent pentru toate produsele care fac obiectul proiectării ecologice. De asemenea, nici nu le evaluează din punctul de vedere al impactului;
            
            
               –raportul nu este suficient de transparent în ceea ce privește elementele care au fost deja convenite și opțiunile care rămân deschise pentru luarea unei decizii politice. 
            
            
               Raportul de evaluare a impactului a fost modificat pentru a ține seama de observațiile comitetului. În special, s-au adăugat secțiuni noi cu privire la „necesitatea de a acționa” și la „aspectele care nu fac obiectul evaluării”, iar prezentarea aspectelor legate de economia circulară, a ipotezelor metodologice și a opțiunii preferate a fost îmbunătățită în mod considerabil.
            
            
               2.7 Mecanismul de feedback
            
            
               Au fost primite observații din partea a șapte state membre ale UE și din partea unei țări din afara UE, prin intermediul mecanismului de feedback pentru o mai bună legiferare. Observațiile s-au referit la cerințele privind denumirile programelor, la nivelul cerințelor de eficiență energetică, la disponibilitatea și termenul de livrare a pieselor de schimb, la dezasamblarea componentelor pentru reciclare și la uneltele necesare, la conținutul etichetei energetice și la elementele grafice incluse în cerințele pentru vânzarea la distanță.
            
            
               Toate observațiile au fost raportate Comitetului de reglementare pentru proiectarea ecologică și grupului de experți pentru etichetarea energetică și au fost luate în considerare în cadrul discuțiilor și la finalizarea proiectelor de regulamente.
            
            
               3.ELEMENTELE JURIDICE ALE ACTULUI DELEGAT
            
            
               3.1. Rezumatul propunerii de regulament privind eticheta energetică
            
            
               Regulamentul privind eticheta energetică pentru mașinile de spălat vase se bazează pe opțiunea preferată identificată în raportul de evaluare a impactului. Obiectivele de realizare a unor economii ridicate de energie și de apă, de facilitare a reparării și a reciclării și de sporire a atractivității programului standard pentru consumatori sunt puse în balanță cu obiectivele de menținere a competitivității industriei și a accesibilității din punct de vedere financiar a produselor.
            
            
               Informațiile de pe etichetă: 
            
            
               (1)codul QR care face legătura cu informațiile despre model disponibile în baza de date cu produse; 
            
            
               (2)eticheta reclasificată care introduce clase de la A la G în conformitate cu Regulamentul (UE) 2017/1369;
            
            
               (3)consumul de energie al programului eco per 100 de cicluri;
            
            
               (4)capacitatea nominală, în tacâmuri standard, pentru programul eco;
            
         
         
            
               (5)consumul de apă al programului eco, în litri/ciclu;
            
            
               (6)durata programului eco, în hh:mm;
            
            
               (7)clasele de emisii acustice în aer și valoarea în dB(A).
            
            
               3.2. Măsurători și calcule
            
            
               Parametrii relevanți ai produselor ar trebui măsurați și calculați cu ajutorul unor metode fiabile, exacte și reproductibile. Producătorii pot aplica metodele de măsurare și de calcul și standardele armonizate stabilite în conformitate cu articolul 13 din Regulamentul (UE) 2017/1369 de îndată ce acestea devin disponibile și referințele lor sunt publicate în acest scop în Jurnalul Oficial al Uniunii Europene. Aceste metode sunt elaborate în mod specific pentru a fi fiabile, exacte și reproductibile. Cerințele pentru calcularea indicelui de eficiență energetică sunt prevăzute în anexa IV la Regulamentul privind etichetarea energetică.
            
            
               Cenelec ar trebui să adapteze standardele actuale de măsurare care oferă metode de măsurare adecvate pentru toate mașinile de spălat vase de uz casnic ce intră în domeniul de aplicare al măsurii propuse.
            
            
               3.3. Procedura de verificare în scopul supravegherii pieței
            
            
               Atunci când efectuează verificările în scopul supravegherii pieței menționate la articolul 8 din Regulamentul (UE) 2017/1369, autoritățile statelor membre trebuie să aplice procedura de verificare pentru cerințele stabilite în anexa IX la regulamentul revizuit privind eticheta energetică pentru mașinile de spălat vase de uz casnic.
            
            
               Toleranțele de verificare stabilite în anexa respectivă se referă numai la verificarea parametrilor măsurați de autoritățile statelor membre și nu trebuie utilizate de producător sau de importator ca toleranță admisă pentru stabilirea valorilor din documentația tehnică. 
            
            
               3.4. Data evaluării și a eventualei revizuiri
            
            
               Regulamentul revizuit trebuie să fie reexaminat în termen de maximum șase ani de la data intrării sale în vigoare.
            
            
               Principalele aspecte care trebuie reexaminate sunt: 
            
            
               –potențialul de ameliorare în ceea ce privește consumul de energie și performanța funcțională și de mediu a mașinilor de spălat vase de uz casnic;
            
            
               –eficacitatea măsurilor existente pentru realizarea unor schimbări în comportamentul utilizatorilor finali în ceea ce privește achiziționarea de aparate mai eficiente din punct de vedere energetic și din punctul de vedere al utilizării resurselor și utilizarea unor programe mai eficiente din punct de vedere energetic și din punctul de vedere al utilizării resurselor; 
            
            
               –posibilitatea de a aborda aspecte legate de economia circulară.
            
            
               REGULAMENTUL DELEGAT (UE) …/… AL COMISIEI
            
            
               din 11.3.2019
            
            
               de completare a Regulamentului (UE) 2017/1369 al Parlamentului European și al Consiliului în ceea ce privește etichetarea energetică a mașinilor de spălat vase de uz casnic
               
                  și de abrogare a Regulamentului delegat (UE) nr. 1059/2010 al Comisiei
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/1369 al Parlamentului European și al Consiliului din 4 iulie 2017 de stabilire a unui cadru pentru etichetarea energetică și de abrogare a Directivei 2010/30/UE
                  20
               , în special articolul 11 alineatul (5) și articolul 16, 
            
            
               întrucât:
            
            
               (1)Regulamentul (UE) 2017/1369 al Parlamentului European și al Consiliului împuternicește Comisia să adopte acte delegate în ceea ce privește etichetarea sau reclasificarea etichetării grupurilor de produse care prezintă un potențial semnificativ de economii de energie și, după caz, de alte resurse.
            
            
               (2)Dispozițiile privind etichetarea energetică a mașinilor de spălat vase de uz casnic au fost stabilite prin Regulamentul delegat (UE) nr. 1059/2010 al Comisiei
                  21
               .
            
            
               (3)Comunicarea Comisiei COM(2016)773 final
                  22
                – Planul de lucru pentru proiectarea ecologică instituit de Comisie în aplicarea articolului 16 alineatul (1) din Directiva 2009/125/CE a Parlamentului European și a Consiliului 
                  23
               – stabilește prioritățile de lucru în temeiul cadrului privind proiectarea ecologică și etichetarea energetică pentru perioada 2016-2019. Planul de lucru pentru proiectarea ecologică identifică grupurile de produse cu impact energetic care urmează să fie considerate prioritare pentru efectuarea de studii pregătitoare și eventuala adoptare de măsuri de punere în aplicare, precum și reexaminarea Regulamentului (UE) nr. 1016/2010 al Comisiei
                  24
                și a Regulamentului delegat (UE) nr. 1059/2010 al Comisiei.
            
            
               (4)Măsurile din planul de lucru pentru proiectarea ecologică au potențialul estimat de a genera, în total, economii anuale de energie finală de peste 260 TWh în 2030, ceea ce echivalează cu reducerea emisiilor de gaze cu efect de seră cu aproximativ 100 de milioane de tone pe an în 2030. Mașinile de spălat vase de uz casnic reprezintă unul dintre grupurile de produse enumerate în planul de lucru, cu economii anuale de energie electrică estimate la 2,1 TWh, ceea ce ar genera reduceri ale emisiilor de GES de 0,7 Mt echivalent CO2/an, și cu economii de apă estimate la 16 milioane m3 în 2030.
            
            
               (5)Mașinile de spălat vase de uz casnic se numără printre grupurile de produse prioritare menționate la articolul 11 alineatul (5) litera (b) din Regulamentul (UE) 2017/1369 pentru care Comisia ar trebui să adopte un act delegat de introducere a unei etichete reclasificate de la A la G.
            
            
               (6)Comisia a reexaminat Regulamentul (UE) nr. 1059/2010, conform dispozițiilor articolului 7 din acesta, și a analizat aspectele tehnice, de mediu și economice, precum și impactul comportamentului utilizatorilor. Reexaminarea a fost efectuată în strânsă cooperare cu părți implicate și interesate din Uniune și din țări terțe. Rezultatele acestei reexaminări au fost făcute publice și prezentate forumului consultativ instituit prin articolul 14 din Regulamentul (UE) 2017/1369. 
            
            
               (7)În urma reexaminării, s-a ajuns la concluzia că este necesară introducerea unor cerințe revizuite în materie de etichetare energetică pentru mașinile de spălat vase de uz casnic.
            
            
               (8)Mașinile de spălat vase de uz necasnic au caracteristici și utilizări distincte. Ele fac obiectul altor acte de reglementare, în special al Directivei 2006/42/CE a Parlamentului European și a Consiliului
                  25
               , și nu ar trebui să fie incluse în domeniul de aplicare al prezentului regulament. Prezentul regulament privind mașinile de spălat vase de uz casnic ar trebui să se aplice mașinilor de spălat vase care au aceleași caracteristici tehnice, indiferent de mediul în care sunt utilizate. 
            
            
               (9)Aspectele legate de mediu ale mașinilor de spălat vase de uz casnic, care au fost identificate ca fiind semnificative în sensul prezentului regulament, sunt consumul de energie și de apă în faza de utilizare, generarea de deșeuri la sfârșitul ciclului de viață, emisiile în aer și în apă în faza de producție, din cauza extracției și prelucrării materiilor prime, și în faza de utilizare, din cauza consumului de energie electrică. 
            
            
               (10)În urma reexaminării rezultă că consumul de energie electrică și de apă al mașinilor de spălat vase de uz casnic poate fi redus și mai mult prin implementarea unor măsuri de etichetare energetică axate pe o mai bună diferențiere între produse. Aceasta ar trebui să ofere furnizorilor un stimulent pentru a îmbunătăți în continuare eficiența energetică și de utilizare a resurselor a mașinilor de spălat vase de uz casnic, accelerând în același timp transformarea pieței în direcția unor tehnologii mai eficiente.
            
            
               (11)Etichetarea energetică a mașinilor de spălat vase de uz casnic permite consumatorilor să facă alegeri în cunoștință de cauză pentru achiziționarea unor aparate mai eficiente din punct de vedere energetic și din punctul de vedere al utilizării resurselor. Înțelegerea și relevanța informațiilor furnizate pe etichetă au fost confirmate printr-un sondaj specific adresat consumatorilor, în conformitate cu articolul 14 alineatul (2) din Regulamentul (UE) 2017/1369.
            
            
               (12)Mașinile de spălat vase de uz casnic care sunt expuse la târguri comerciale ar trebui să poarte eticheta energetică dacă prima unitate din model a fost deja introdusă pe piață sau este introdusă pe piață în cadrul târgului comercial.
            
            
               (13)Parametrii relevanți ai produselor ar trebui măsurați cu ajutorul unor metode fiabile, exacte și reproductibile. Metodele respective ar trebui să ia în considerare metodele de măsurare de ultimă generație recunoscute, inclusiv, dacă sunt disponibile, standardele armonizate adoptate de organismele europene de standardizare, astfel cum sunt enumerate în anexa I la Regulamentul (UE) nr. 1025/2012 al Parlamentului European și al Consiliului
                  26
               .
            
            
               (14)Se recunoaște faptul că vânzarea de produse cu impact energetic prin intermediul magazinelor online și al platformelor de vânzare pe internet, mai degrabă decât direct de la furnizori, a crescut și, prin urmare, ar trebui să se clarifice faptul că furnizorii de servicii pentru magazinele online și platformele de vânzare pe internet ar trebui să fie responsabili pentru afișarea, în apropierea prețului, a etichetei puse la dispoziție de furnizor. Ei ar trebui să informeze furnizorul cu privire la această obligație, dar nu ar trebui să fie responsabili pentru acuratețea sau conținutul etichetei și ale fișei cu informații despre produs furnizate. Cu toate acestea, în aplicarea articolului 14 alineatul (1) litera (b) din Directiva 2000/31/CE a Parlamentului European și a Consiliului privind comerțul electronic
                  27
               , aceste platforme de găzduire pe internet ar trebui să acționeze rapid pentru a elimina informațiile privind produsul în cauză sau pentru a bloca accesul la acestea dacă au cunoștință despre neconformitatea lor (de exemplu, eticheta sau fișa cu informații despre produs lipsește, este incompletă sau este incorectă), de exemplu dacă sunt informate de autoritatea de supraveghere a pieței. Un furnizor care vinde direct utilizatorilor finali prin intermediul propriului site web face obiectul obligațiilor de vânzare la distanță ale comercianților menționate la articolul 5 din Regulamentul (UE) 2017/1369.
            
            
               (15)Măsurile prevăzute în prezentul regulament au fost discutate de forumul consultativ și cu experții statelor membre în conformitate cu articolul 17 din Regulamentul (UE) 2017/1369.
            
            
               (16)Regulamentul (UE) nr. 1059/2010 ar trebui abrogat,
            
            
               ADOPTĂ PREZENTUL REGULAMENT:
            
         
         
            
               Articolul 1
               Obiect și domeniu de aplicare
            
            
               1.Prezentul regulament stabilește cerințe privind etichetarea și furnizarea de informații suplimentare despre produs pentru mașinile de spălat vase de uz casnic cu alimentare de la rețea, inclusiv mașinile de spălat vase de uz casnic încorporate și mașinile de spălat vase de uz casnic cu alimentare de la rețea care pot fi alimentate și cu baterii. 
            
            
               2.Prezentul regulament nu se aplică:
            
            
               (a)mașinilor de spălat vase care intră în domeniul de aplicare al Directivei 2006/42/CE;
            
            
               (b)mașinilor de spălat vase de uz casnic care funcționează cu baterii și care pot fi conectate la rețeaua de alimentare prin intermediul unui convertor de curent alternativ în curent continuu achiziționat separat. 
            
            
               Articolul 2
               Definiții
            
            
               În sensul prezentului regulament, se aplică următoarele definiții:
            
            
               (1)„rețea de alimentare” sau „rețea electrică de alimentare” înseamnă alimentarea cu energie electrică de la rețea de 230 (±10 %) volți în curent alternativ la 50 Hz; 
            
            
               (2)„mașină de spălat vase de uz casnic” înseamnă o mașină care curăță și clătește articolele de masă și despre care producătorul declară, în declarația de conformitate, că respectă Directiva 2014/35/UE a Parlamentului European și a Consiliului
                  28
                sau Directiva 2014/53/UE a Parlamentului European și a Consiliului
                  29
               ; 
            
            
               (3)„mașină de spălat vase de uz casnic încorporată” înseamnă o mașină de spălat vase de uz casnic care este proiectată, supusă încercării și comercializată exclusiv: 
            
            
               (a)pentru a fi instalată într-un dulap sau pentru a fi încastrată (în partea superioară, inferioară și în părțile laterale) cu ajutorul unor panouri; 
            
            
               (b)pentru a fi fixată solid de părțile laterale, superioare sau inferioare ale dulapului sau ale panourilor și
            
            
               (c)pentru a fi echipată cu o față cu finisaj de fabrică integrată sau cu un panou frontal special conceput;
            
            
               (4)„punct de vânzare” înseamnă un loc unde mașinile de spălat vase de uz casnic sunt expuse sau oferite spre vânzare, închiriere sau cumpărare cu plata în rate.
            
            
               În sensul anexelor, în anexa I sunt prevăzute definiții suplimentare.
            
            
               Articolul 3
               Obligațiile furnizorilor
            
            
               1.Furnizorii se asigură că:
            
            
               (a)fiecare mașină de spălat vase de uz casnic este furnizată împreună cu o etichetă tipărită în formatul prevăzut în anexa III;
            
            
               (b)parametrii fișei cu informații despre produs, stabiliți în anexa V, sunt introduși în baza de date cu produse;
            
            
               (c)la cererea expresă a comerciantului, fișa cu informații despre produs se pune la dispoziție în format tipărit;
            
         
         
            
               (d)conținutul documentației tehnice, astfel cum este stabilit în anexa VI, este introdus în baza de date cu produse;
            
            
               (e)orice material publicitar vizual pentru un anumit model de mașină de spălat vase de uz casnic cuprinde clasa de eficiență energetică și gama de clase de eficiență energetică disponibile pe etichetă, în conformitate cu anexa VII și cu anexa VIII;
            
            
               (f)orice material promoțional tehnic referitor la un anumit model de mașină de spălat vase de uz casnic, inclusiv pe internet, care descrie parametrii săi tehnici specifici, cuprinde clasa de eficiență energetică a modelului respectiv și gama de clase de eficiență energetică disponibile pe etichetă, în conformitate cu anexa VII;
            
            
               (g)o etichetă electronică, având formatul și conținutul informativ stabilite în anexa III, este pusă la dispoziția comercianților pentru fiecare model de mașină de spălat vase de uz casnic; 
            
            
               (h)o fișă electronică cu informații despre produs, conform anexei V, este pusă la dispoziția comercianților pentru fiecare model de mașină de spălat vase de uz casnic.
            
            
               2.Clasa de eficiență energetică și clasa de emisii acustice în aer sunt definite în anexa II și se calculează în conformitate cu anexa IV.
            
            
               Articolul 4
               Obligațiile comercianților
            
            
               Comercianții se asigură că:
            
            
               (a)fiecare mașină de spălat vase de uz casnic poartă, la punctul de vânzare, inclusiv la târgurile comerciale, eticheta pusă la dispoziție de furnizori în conformitate cu articolul 3 alineatul (1) litera (a), eticheta fiind afișată, pentru mașinile de spălat vase de uz casnic încorporate, în așa fel încât să fie clar vizibilă, iar pentru celelalte mașini de spălat vase de uz casnic în așa fel încât să fie clar vizibilă pe exteriorul mașinii părții frontale sau superioare a mașinii de spălat vase de uz casnic;
            
            
               (b)în cazul vânzării la distanță, eticheta și fișa cu informații despre produs sunt furnizate în conformitate cu anexele VII și VIII;
            
            
               (c)orice material publicitar vizual pentru un anumit model de mașină de spălat vase de uz casnic cuprinde clasa de eficiență energetică a modelului respectiv și gama de clase de eficiență energetică disponibile pe etichetă, în conformitate cu anexa VII;
            
            
               (d)orice material promoțional tehnic referitor la un anumit model de mașină de spălat vase de uz casnic, inclusiv pe internet, care descrie parametrii săi tehnici specifici, cuprinde clasa de eficiență energetică a modelului respectiv și gama de clase de eficiență energetică disponibile pe etichetă, în conformitate cu anexa VII.
            
            
               Articolul 5
               Obligațiile platformelor de găzduire pe internet 
            
            
               În cazul în care un furnizor de servicii de găzduire menționat la articolul 14 din Directiva 2000/31/CE autorizează vânzarea de mașini de spălat vase de uz casnic prin intermediul site-ului său de internet, furnizorul de servicii trebuie să permită afișarea etichetei electronice și a fișei electronice cu informații despre produs furnizate de comerciant în cadrul mecanismului de afișaj în conformitate cu dispozițiile anexei VIII și trebuie să informeze comerciantul cu privire la obligația de a le afișa.
            
            
               Articolul 6
               Metode de măsurare
            
            
               Informațiile care trebuie furnizate în temeiul articolelor 3 și 4 se obțin prin metode de măsurare și de calcul fiabile, exacte și reproductibile, care iau în considerare metodele de măsurare și de calcul de ultimă generație recunoscute, stabilite în anexa IV.
            
            
               Articolul 7
               Procedura de verificare în scopul supravegherii pieței
            
            
               Statele membre aplică procedura de verificare stabilită în anexa IX la prezentul regulament atunci când efectuează verificările în scopul supravegherii pieței menționate la articolul 8 alineatul (3) din Regulamentul (UE) 2017/1369.
            
            
               Articolul 8
               Reexaminare
            
            
               Comisia reexaminează prezentul regulament în lumina progreselor tehnologice și prezintă forumului consultativ rezultatele acestei reexaminări, inclusiv, dacă este cazul, un proiect de propunere de revizuire, cel târziu la [OP este rugat să introducă data - șase ani de la intrarea în vigoare a prezentului regulament]. 
            
         
         
            
               Reexaminarea evaluează în principal următoarele aspecte:
            
            
               (a)potențialul de ameliorare în ceea ce privește consumul de energie și performanța funcțională și de mediu a mașinilor de spălat vase de uz casnic;
            
            
               (b)eficacitatea măsurilor existente pentru realizarea unor schimbări în comportamentul utilizatorilor finali în ceea ce privește achiziționarea de aparate mai eficiente din punct de vedere energetic și din punctul de vedere al utilizării resurselor și utilizarea unor programe mai eficiente din punct de vedere energetic și din punctul de vedere al utilizării resurselor; 
            
            
               (c)posibilitatea de a aborda aspecte legate de economia circulară. 
            
            
               Articolul 9
               Abrogare
            
            
               Regulamentul (UE) nr. 1059/2010 se abrogă de la 1 martie 2021.
            
            
               Articolul 10
               Măsuri de tranziție
            
            
               Începând de la [OP este rugat să introducă data intrării în vigoare a prezentului regulament] și până la 28 februarie 2021, fișa cu informații despre produs obligatorie în temeiul articolului 3 litera (b) din Regulamentul (UE) nr. 1059/2010 poate fi pusă la dispoziție prin intermediul bazei de date de produse, în loc să fie furnizată în format tipărit odată cu produsul. În acest caz, furnizorul se asigură că, la cererea expresă a comerciantului, fișa cu informații despre produs se pune la dispoziție în format tipărit.
            
            
               Articolul 11
               Intrare în vigoare și aplicare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               El se aplică de la 1 martie 2021. Cu toate acestea, articolul 10 se aplică de la [OP este rugat să introducă data intrării în vigoare a prezentului regulament], iar articolul 3 alineatul (1) literele (a), (b) și (c) se aplică de la 1 noiembrie 2020.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 11.3.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (JO L 285, 31.10.2009, p. 10).
               
               
                  
                     (2)
                  
                        Regulamentul (UE) 2017/1369 al Parlamentului European și al Consiliului din 4 iulie 2017 de stabilire a unui cadru pentru etichetarea energetică și de abrogare a Directivei 2010/30/UE (JO L 198, 28.7.2017, p. 1).
               
               
                  
                     (3)
                  
                        „Închiderea buclei - un plan de acțiune al UE pentru economia circulară”. COM(2015) 614 final, Bruxelles, 2.12.2015.
               
               
                  
                     (4)
                  
                        Regulamentul delegat (UE) nr. 1059/2010 al Comisiei din 28 septembrie 2010 de completare a Directivei 2010/30/UE a Parlamentului European și a Consiliului cu privire la cerințele de etichetare energetică aplicabile mașinilor de spălat vase de uz casnic (JO L 314, 30.11.2010, p. 1).
               
               
                  
                     (5)
                  
                        Regulamentul (CE) nr. 1275/2008 al Comisiei din 17 decembrie 2008 de punere în aplicare a Directivei 2005/32/CE a Parlamentului European și a Consiliului în ceea ce privește cerințele în materie de proiectare ecologică pentru puterea consumată în modurile standby, oprit și standby în rețea de echipamentele electrice și electronice de uz casnic și de birou (JO L 339, 18.12.2008, p. 45).
               
               
                  
                     (6)
                  
                        Directiva 2014/35/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață a echipamentelor electrice destinate utilizării în cadrul unor anumite limite de tensiune (JO L 96, 29.3.2014, p. 357).
               
               
                  
                     (7)
                  
                        Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE (JO L 153, 22.5.2014, p. 62).
               
               
                  
                     (8)
                  
                        Directiva 2014/30/UE a Parlamentului European și a Consiliului din 26 februarie 2014 privind armonizarea legislațiilor statelor membre cu privire la compatibilitatea electromagnetică (JO L 96, 29.3.2014, p. 79).
               
               
                  
                     (9)
                  
                        Directiva 2012/19/UE a Parlamentului European și a Consiliului din 4 iulie 2012 privind deșeurile de echipamente electrice și electronice (DEEE) (JO L 197, 24.7.2012, p. 38).
               
               
                  
                     (10)
                  
                        Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88).
               
               
                  
                     (11)
                  
                        Studiu pregătitor privind proiectarea ecologică și etichetarea energetică a mașinilor de spălat vase, disponibil la: 
                  http://susproc.jrc.ec.europa.eu/Dishwashers/documents.html
               
               
                  
                     (12)
                  
                        
                  Kemna, R.B.J., Methodology for the Ecodesign of Energy-related Products (MEErP) – Partea 2, VHK pentru Comisia Europeană, 2011
                   (MEErP).
               
               
                  
                     (13)
                  
                        
                  https://ec.europa.eu/info/consultations/public-consultation-ecodesign-and-energy-labelling-refrigerators-dishwashers-washing-machines-televisions-computers-and-lamps_ro
               
               
                  
                     (14)
                  
                        Scara: neimportant, oarecum important, important, foarte important, nu știu sau nicio opinie și niciun răspuns.
               
               
                  
                     (15)
                  
                        IMM-uri < 250 angajați.
               
               
                  
                     (16)
                  
                        Scara de răspunsuri folosită cuprindea următoarele aprecieri posibile: neimportant, oarecum important, important, foarte important, nu știu sau nicio opinie și niciun răspuns.
               
               
                  
                     (17)
                  
                        Roxanne van Giesen, Millie Elsen, Thijn van der Linden, Bram Bruisten, Tim Meeusen, Femke Maes, Study on consumer understanding of draft energy labels for household washing machines, household washer-dryers and household dishwashers („Studiu privind înțelegerea de către consumatori a proiectelor de etichete energetice pentru mașinile de spălat rufe de uz casnic, mașinile de spălat și uscat rufe de uz casnic și mașinile de spălat vase de uz casnic”), CentERdata., iulie 2018, studiu comandat de CE cu numărul de referință FWC ENER/C3/2015-631/04.
               
               
                  
                     (18)
                  
                        Regulamentul (UE) nr. 1016/2010 al Comisiei din 10 noiembrie 2010 de implementare a Directivei 2009/125/CE a Parlamentului European și a Consiliului cu privire la cerințele de proiectare ecologică aplicabile mașinilor de spălat vase de uz casnic (JO L 293, 11.11.2010, p. 31).
               
               
                  
                     (19)
                  
                        Înregistrate cu numerele ARES (2018) 476416 și ARES (2018) 476380.
               
               
                  
                     (20)
                  
                        JO L 198, 28.7.2017, p. 1.
               
               
                  
                     (21)
                  
                        Regulamentul delegat (UE) nr. 1059/2010 al Comisiei din 28 septembrie 2010 de completare a Directivei 2010/30/UE a Parlamentului European și a Consiliului cu privire la cerințele de etichetare energetică aplicabile mașinilor de spălat vase de uz casnic (JO L 314, 30.11.2010, p. 1).
               
               
                  
                     (22)
                  
                        Comunicare a Comisiei. Planul de lucru pentru proiectarea ecologică pentru perioada 2016-2019, [COM(2016)773 final, Bruxelles, 30.11.2016].
               
               
                  
                     (23)
                  
                        Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (JO L 285, 31.10.2009, p. 10).
               
               
                  
                     (24)
                  
                        JO L 293, 11.11.2010, p. 31.
               
               
                  
                     (25)
                  
                        Directiva 2006/42/CE a Parlamentului European și a Consiliului din 17 mai 2006 privind echipamentele tehnice (JO L 157, 9.6.2006, p. 24).
               
               
                  
                     (26)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
               
               
                  
                     (27)
                  
                        Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă („Directiva privind comerțul electronic”) (JO L 178, 17.7.2000, p. 1).
               
               
                  
                     (28)
                  
                        Directiva 2014/35/UE a Parlamentului European și a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață a echipamentelor electrice destinate utilizării în cadrul unor anumite limite de tensiune (JO L 96, 29.3.2014, p. 357).
               
               
                  
                     (29)
                  
                        Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE (JO L 153, 22.5.2014, p. 62).
               
            
      
    ---documentbreak--- 
      
         
         
            
               ANEXA I 
               Definiții aplicabile pentru anexe
            
            
               Se aplică următoarele definiții:
            
            
               (1)„indicele de eficiență energetică” (EEI) înseamnă raportul dintre consumul de energie al programului eco și consumul de energie al programului standard; 
            
            
               (2)„consumul de energie al programului eco” (EPEC) înseamnă consumul de energie al unei mașini de spălat vase de uz casnic pentru programul eco, exprimat în kilowați-oră pe ciclu;
            
            
               (3)„consumul de energie al programului standard” (SPEC) înseamnă consumul de energie luat ca referință, ca funcție a capacității nominale a mașinii de spălat vase de uz casnic, exprimat în kilowați-oră pe ciclu; 
            
            
               (4)„program” înseamnă o serie de operațiuni predefinite și declarate de furnizor ca fiind adecvate pentru nivelurile specificate de murdărie sau pentru tipurile specificate de încărcătură sau pentru ambele;
            
            
               (5)„ciclu” înseamnă un proces complet de curățare, clătire și uscare, astfel cum este definit de programul selectat, constând într-o serie de operațiuni până la încetarea tuturor activităților;
            
            
               (6)„cod de răspuns rapid” (QR) înseamnă un cod de bare matrice inclus pe eticheta energetică a unui model de produs, care face trimitere la informațiile referitoare la modelul respectiv aflate în secțiunea publică a bazei de date cu produse;
            
            
               (7)„tacâm” (ps) înseamnă un set de articole de masă destinate să fie utilizate de o singură persoană, fără ustensilele de servit;
            
            
               (8)„ustensile de servit” înseamnă obiecte pentru prepararea și servirea alimentelor, care pot include oale, boluri pentru servit, tacâmuri pentru servit și un platou;
            
            
               (9)„capacitate nominală” înseamnă numărul maxim de tacâmuri, împreună cu ustensilele de servit, care pot fi curățate, clătite și uscate într-o mașină de spălat vase de uz casnic într-un ciclu atunci când mașina este încărcată în conformitate cu instrucțiunile furnizorului;
            
            
               (10)„consumul de apă al programului eco” (EPWC) înseamnă consumul de apă al unei mașini de spălat vase de uz casnic pentru programul eco, exprimat în litri pe ciclu;
            
            
               (11)„indicele performanței de curățare” (IC) înseamnă raportul dintre performanța de curățare a unei mașini de spălat vase de uz casnic și performanța de curățare a unei mașini de spălat vase de uz casnic de referință;
            
            
               (12)„indicele performanței de uscare” (ID) înseamnă raportul dintre performanța de uscare a unei mașini de spălat vase de uz casnic și performanța de uscare a unei mașini de spălat vase de uz casnic de referință; 
            
            
               (13)„durata programului” (Tt) înseamnă perioada de timp care începe odată cu inițierea programului selectat, excluzând orice întârziere programată de utilizator, până când este indicat sfârșitul programului și utilizatorul are acces la încărcătură;
            
            
               (14)„eco” înseamnă denumirea programului unei mașini de spălat vase de uz casnic care este declarat de producător ca fiind adecvat pentru curățarea articolelor de masă cu un grad normal de murdărie și la care se referă informațiile de pe eticheta energetică și din fișa cu informații despre produs; 
            
            
               (15)„mod oprit” înseamnă o stare în care mașina de spălat vase de uz casnic este conectată la rețeaua de alimentare și nu asigură nicio funcție; următoarele sunt de asemenea considerate „mod oprit”: 
            
            
               (a)stări care oferă numai o indicație de mod oprit;
            
            
               (b)stări care oferă numai funcționalitățile destinate să asigure compatibilitatea electromagnetică, în conformitate cu Directiva 2014/30/UE a Parlamentului European și a Consiliului
                  1
               ;
            
         
         
            
               (16)„mod standby” înseamnă o stare în care mașina de spălat vase de uz casnic este conectată la rețeaua de alimentare și asigură doar următoarele funcții, care pot persista o perioadă de timp nedefinită: 
            
            
               (a)funcția de reactivare sau funcția de reactivare și doar o indicație că funcția de reactivare este activată și/sau
            
            
               (b)funcția de reactivare printr-o conexiune la rețea și/sau
            
            
               (c)afișarea unor informații sau a stării și/sau
            
            
               (d)funcția de detectare pentru măsuri de urgență;
            
            
               (17)„rețea” înseamnă o infrastructură de comunicații cu o topologie a legăturilor, o arhitectură, inclusiv componente fizice, principii organizaționale, proceduri și formate (protocoale) de comunicare; 
            
            
               (18)„pornire cu întârziere” înseamnă o stare în care utilizatorul a selectat o anumită întârziere pentru începutul ciclului programului selectat;
            
            
               (19)„garanție” înseamnă orice angajament al comerciantului cu amănuntul sau al furnizorului față de consumator:
            
            
               (a)de a rambursa prețul plătit sau
            
            
               (b)de a înlocui, repara sau trata mașinile de spălat vase de uz casnic în orice fel dacă acestea nu corespund specificațiilor stabilite în certificatul de garanție sau în materialele publicitare relevante;
            
            
               (20)„mecanism de afișare” înseamnă orice ecran, inclusiv un ecran tactil, sau orice altă tehnologie vizuală utilizată pentru afișarea conținutului de pe internet către utilizatori;
            
            
               (21)„afișare imbricată” înseamnă orice interfață vizuală în care o imagine sau un set de date sunt accesate prin executarea unui clic cu mouse-ul, prin trecerea pe deasupra cu mouse-ul sau, în cazul unui ecran tactil, prin extinderea altei imagini sau a altui set de date; 
            
            
               (22)„ecran tactil” înseamnă un ecran care răspunde la contact, cum ar fi cel al unei tablete, al unui computer de tip „slate” sau al unui telefon inteligent; 
            
            
               (23)„text alternativ” înseamnă un text furnizat ca alternativă la o prezentare grafică, care permite prezentarea de informații în altă formă decât cea grafică, în cazul în care dispozitivele de afișare nu pot să reproducă prezentarea grafică, sau pentru a spori accesibilitatea, de exemplu în cazul aplicațiilor de sinteză vocală.
            
            
               ANEXA II
            
            
               A. Clase de eficiență energetică 
            
            
               Clasa de eficiență energetică a unei mașini de spălat vase de uz casnic se determină în funcție de indicele de eficiență energetică (EEI) al acesteia, indicat în tabelul 1.
            
            
               EEI al unei mașini de spălat vase de uz casnic se calculează în conformitate cu anexa IV.
            
            
               Tabelul 1
               Clase de eficiență energetică
            
            
                     
                        Clasă de eficiență energetică
                     
                  
                  
                     
                        Indice de eficiență energetică
                     
                  
               
                     
                        A
                     
                  
                  
                     
                        EEI < 32
                     
                  
               
                     
                        B
                     
                  
                  
                     
                        32 ≤ EEI < 38
                     
                  
               
                     
                        C
                     
                  
                  
                     
                        38 ≤ EEI < 44
                     
                  
               
                     
                        D
                     
                  
                  
                     
                        44 ≤ EEI < 50
                     
                  
               
                     
                        E
                     
                  
                  
                     
                        50 ≤ EEI < 56
                     
                  
               
                     
                        F
                     
                  
                  
                     
                        56 ≤ EEI < 62
                     
                  
               
                     
                        G
                     
                  
                  
                     
                        EEI ≥ 62
                     
                  
               
         
            
               B. Clase de emisii acustice în aer 
            
            
               Clasa de emisii acustice în aer a unei mașini de spălat vase de uz casnic se determină în funcție de emisiile acustice în aer indicate în tabelul 2. 
            
            
               Tabelul 2
               Clase de emisii acustice în aer
            
            
                     
                        Clasă de emisii acustice în aer
                     
                  
                  
                     
                        Zgomot [dB(A)]
                     
                  
               
                     
                        A
                     
                  
                  
                     
                        n < 39
                     
                  
               
                     
                        B
                     
                  
                  
                     
                        39 ≤ n < 45
                     
                  
               
                     
                        C
                     
                  
                  
                     
                        45 ≤ n < 51
                     
                  
               
                     
                        D
                     
                  
                  
                     
                        51 ≤ n
                     
                  
               
               ANEXA III
               Eticheta
            
            
               1.ETICHETA
            
            
               
                  
            
            
               
            
               Eticheta trebuie să conțină următoarele informații:
            
            
               I.codul QR;
            
            
               II.denumirea sau marca comercială a furnizorului;
            
            
               III.identificatorul de model al furnizorului; 
            
            
               IV.scara claselor de eficiență energetică de la A la G; 
            
            
               V.clasa de eficiență energetică, determinată în conformitate cu punctul A din anexa II;
            
            
               VI.consumul de energie al programului eco (EPEC) în kWh per 100 de cicluri, rotunjit la cel mai apropiat număr întreg;
            
            
               VII.capacitatea nominală, exprimată în tacâmuri standard, pentru programul eco;
            
            
               VIII.consumul de apă al programului eco (EPWC) în litri pe ciclu, rotunjit la o zecimală;
            
            
               IX.durata programului eco în h:min, rotunjită la cel mai apropiat minut întreg;
            
            
               X.emisiile acustice în aer exprimate în dB(A) în raport cu 1pW și rotunjite la cel mai apropiat număr întreg, precum și clasa de emisii acustice în aer, determinată în conformitate cu punctul B din anexa II;
            
            
               XI.numărul prezentului regulament, și anume „2019/XXX” [OP este rugat să introducă numărul prezentului regulament aici și, de asemenea, în colțul din dreapta jos a etichetei].
            
         
         
            
               
            
               2.DESIGNUL ETICHETEI
            
            
               Eticheta trebuie să aibă designul prezentat în figura de mai jos.
            
            
               
                  
            
            
               Unde:
            
            
               (a)eticheta trebuie să aibă cel puțin o lățime de 96 mm și o înălțime de 192 mm. Dacă eticheta este tipărită într-un format mai mare, conținutul său trebuie să rămână totuși proporțional cu specificațiile de mai sus;
            
            
               (b)fondul etichetei trebuie să fie 100 % alb;
            
            
               (c)fonturile trebuie să fie Verdana și Calibri;
            
            
               (d)dimensiunile și specificațiile elementelor care constituie eticheta trebuie să fie cele indicate în designul etichetei pentru mașinile de spălat vase de uz casnic;
            
            
               (e)culorile trebuie să fie CMYK - cyan, magenta, galben și negru, conform exemplului următor: 0,70,100,0: 0 % cyan, 70 % magenta, 100 % galben, 0 % negru;
            
            
               (f)eticheta trebuie să îndeplinească toate cerințele următoare (numerele se referă la figura de mai sus): 
            
            
               culorile logoului UE trebuie să fie următoarele:
            
            
               –fondul: 100,80,0,0;
            
            
               –stelele: 0,0,100,0;
            
            
               culoarea logoului „energie” trebuie să fie: 100,80,0,0;
            
            
               codul QR trebuie să fie de culoare 100 % neagră;
            
            
               numele furnizorului trebuie să fie de culoare 100 % neagră și cu font Verdana, cu caractere aldine, de 9 pt;
            
            
               identificatorul modelului trebuie să fie de culoare 100 % neagră și cu font Verdana, cu caractere normale, de 9 pt;
            
            
               scara de la A la G trebuie să fie după cum urmează:
            
            
               –literele scării de eficiență energetică trebuie să fie de culoare 100 % albă și cu font Calibri, cu caractere aldine, de 19 pt; literele trebuie să fie centrate pe o axă la 4,5 mm de la partea stângă a săgeților;
            
         
         
            
               –culorile săgeților din scara de la A la G trebuie să fie după cum urmează:
            
            
               ·Clasa A: 100,0,100,0;
            
            
               ·Clasa B: 70,0,100,0;
            
            
               ·Clasa C: 30,0,100,0;
            
            
               ·Clasa D: 0,0,100,0;
            
            
               ·Clasa E: 0,30,100,0;
            
            
               ·Clasa F: 0,70,100,0;
            
            
               ·Clasa G: 0,100,100,0;
            
            
               liniile de separare interne trebuie să aibă o grosime de 0,5 pt, iar culoarea trebuie să fie 100 % neagră;
            
            
               litera clasei de eficiență energetică trebuie să fie de culoare 100 % albă și cu font Calibri, cu caractere aldine, de 33 pt. Săgeata clasei de eficiență energetică și săgeata corespunzătoare din scara de la A la G trebuie poziționate în așa fel încât vârfurile lor să fie aliniate. Litera din săgeata clasei de eficiență energetică trebuie poziționată în centrul părții rectangulare a săgeții, care trebuie să fie de culoare 100 % neagră;
            
            
               valoarea consumului de energie al programului eco per 100 de cicluri trebuie să fie cu font Verdana, cu caractere aldine, de 28 pt; „kWh” trebuie să fie cu font Verdana, cu caractere normale, de 18 pt; numărul „100” de pe pictograma care reprezintă 100 de cicluri trebuie să fie cu font Verdana, cu caractere normale, de 14 pt; valoarea și unitatea trebuie să fie centrate și de culoare 100 % neagră;
            
            
               pictogramele trebuie să fie astfel cum figurează în designul etichetelor și cum se descrie în continuare:
            
            
               –liniile pictogramelor trebuie să aibă o grosime de 1,2 pt și atât ele, cât și textele (numerele și unitățile) trebuie să fie de culoare 100 % neagră;
            
            
               –textele de sub pictograme trebuie să fie cu font Verdana, cu caractere aldine, de 16 pt, unitatea fiind cu font Verdana, cu caractere normale, de 12 pt, și trebuie să fie centrate sub pictograme;
            
            
               –pictograma care reprezintă emisiile acustice în aer: numărul de decibeli din difuzor trebuie să fie cu font Verdana, cu caractere aldine, de 12 pt, iar unitatea „dB” trebuie să fie cu font Verdana, cu caractere normale, de 9 pt; gama claselor de emisii acustice (de la A la D) trebuie să fie centrată sub pictogramă, litera clasei de emisii acustice aplicabile fiind cu font Verdana, cu caractere aldine, de 16 pt, iar celelalte litere ale claselor de emisii acustice fiind cu font Verdana, cu caractere normale, de 10 pt;
            
            
               numărul regulamentului trebuie să fie de culoare 100 % neagră și cu font Verdana, cu caractere normale, de 6 pt.
            
            
               ANEXA IV
               Metode de măsurare și calcule
            
            
               În scopul conformității și al verificării conformității cu cerințele prezentului regulament, măsurătorile și calculele trebuie efectuate utilizând standarde armonizate ale căror numere de referință au fost publicate în acest scop în Jurnalul Oficial al Uniunii Europene sau alte metode fiabile, precise și reproductibile care țin seama de stadiul actual al tehnologiei general recunoscut și în conformitate cu următoarele dispoziții.
            
            
               Consumul de energie, EEI, consumul de apă, durata programului, performanța de curățare și de uscare și emisiile acustice în aer ale unui model de mașină de spălat vase de uz casnic trebuie măsurate și/sau calculate folosind programul eco în condiții de încărcare la capacitatea nominală a mașinii de spălat vase de uz casnic. Consumul de energie, consumul de apă, durata programului, performanța de curățare și de uscare se măsoară simultan.
            
            
               EPWC se exprimă în litri pe ciclu și se rotunjește la o zecimală.
            
         
         
            
               Durata programului eco (Tt) se exprimă în ore și minute și se rotunjește la cel mai apropiat minut întreg.
            
            
               Emisiile acustice în aer sunt măsurate în dB(A) în raport cu 1 pW și rotunjite la cel mai apropiat număr întreg.
            
            
               1.INDICELE DE EFICIENȚĂ ENERGETICĂ
            
            
               Pentru calcularea EEI al unui model de mașină de spălat vase de uz casnic, se compară consumul EPEC al mașinii de spălat vase de uz casnic cu consumul SPEC al acesteia.
            
            
               (a)EEI se calculează cu ajutorul formulei următoare și se rotunjește la o zecimală:
            
            
               EEI = (EPEC / SPEC) × 100
            
            
               unde:
            
            
               EPEC este consumul de energie al programului eco al mașinii de spălat vase de uz casnic, măsurat în kWh/ciclu și rotunjit la trei zecimale;
            
            
               SPEC este consumul de energie al programului standard al mașinii de spălat vase de uz casnic.
            
            
               (b)SPEC este calculat în kWh/ciclu și rotunjit la trei zecimale, după cum urmează:
            
            
               (1)pentru mașinile de spălat vase de uz casnic cu o capacitate nominală ps ≥ 10 și lățime > 50 cm:
            
            
               SPEC = 0,025 × ps + 1,350
            
            
               (2)pentru mașinile de spălat vase de uz casnic cu o capacitate nominală ps ≤ 9 sau lățime ≤ 50 cm:
            
            
               SPEC = 0,090 × ps + 0,450
            
            
               unde ps este numărul de tacâmuri.
            
            
               2.INDICELE DE PERFORMANȚĂ A CURĂȚĂRII
            
            
               Pentru calcularea indicelui de performanță a curățării (IC) al unui model de mașină de spălat vase de uz casnic, performanța de curățare a programului eco este comparată cu performanța de curățare a unei mașini de spălat vase de referință. 
            
            
               IC se calculează cu ajutorul formulei următoare și se rotunjește la două zecimale: 
            
            
               IC = exp (ln IC)
            
            
               și
            
         
         
            
               ln IC = (1/n) × Σni=1 ln (CT,i/CR,i)
            
            
               unde:
            
            
               CT,i este performanța de curățare a programului eco al mașinii de spălat vase de uz casnic supuse încercării, pentru o rundă de încercare (i), rotunjită la două zecimale;
            
            
               CR,i este performanța de curățare a mașinii de spălat vase de referință, pentru o rundă de încercare (i), rotunjită la două zecimale;
            
            
               n este numărul de runde de încercare.
            
            
               3.INDICELE DE PERFORMANȚĂ A USCĂRII
            
            
               Pentru calcularea indicelui de performanță a uscării (ID) al unui model de mașină de spălat vase de uz casnic, performanța de uscare a programului eco este comparată cu performanța de uscare a mașinii de spălat vase de referință.
            
            
               ID se calculează cu ajutorul formulei următoare și se rotunjește la două zecimale:
            
            
               ID = exp (ln ID)
                  și
            
            
               ln ID = (1/n) × Σni=1 ln(ID,i)
            
            
               unde:
            
            
               ID,i este indicele de performanță a uscării al programului eco al mașinii de spălat vase de uz casnic supuse încercării, pentru o rundă de încercare (i); 
            
            
               n este numărul de runde de încercare combinate de curățare și de uscare.
            
            
               ID,i se calculează cu ajutorul formulei următoare și se rotunjește la două zecimale:
            
            
               ln ID,i = ln (DT,i / DR,t)
            
            
               unde:
            
            
               DT,i este scorul mediu de performanță a uscării al programului eco al mașinii de spălat vase de uz casnic supuse încercării, pentru o rundă de încercare (i), rotunjit la două zecimale;
            
            
               DR,t este scorul de uscare țintă al mașinii de spălat vase de referință, rotunjit la două zecimale.
            
            
               4.MODURI CU CONSUM REDUS DE PUTERE
            
            
               Se măsoară consumul de putere în modul oprit (Po), în modul standby (Psm) și, dacă se aplică, în cazul pornirii întârziate (Pds). Valorile măsurate se exprimă în W și se rotunjesc la două zecimale.
            
         
         
            
               În timpul măsurării consumului de putere în modurile cu consum redus de putere, trebuie verificate și înregistrate următoarele:
            
            
               -
                     afișarea sau nu de informații;
            
            
               -
                     activarea sau nu a unei conexiuni la rețea.
            
            
               ANEXA V 
               Fișa cu informații despre produs
            
            
               Partea informativă a fișei cu informații despre produs a mașinilor de spălat vase de uz casnic în temeiul articolului 3 alineatul (1) litera (b) trebuie introdusă de furnizor în baza de date cu produse în conformitate cu tabelul 3. 
            
            
               Manualul de utilizare sau alte documente furnizate odată cu produsul trebuie să indice în mod clar linkul către informațiile despre model din baza de date cu produse, sub forma unei adrese URL (Uniform Resource Locator) care poate fi citită de oameni sau sub forma unui cod QR sau prin furnizarea numărului de înregistrare al produsului.
            
            
               Tabelul 3
                  Conținutul, ordinea și formatul fișei cu informații despre produs
            
            
                     
                        Denumirea sau marca comercială a furnizorului: 
                     
                  
               
                     
                        Adresa furnizoruluib:
                     
                  
               
                     
                        Identificatorul de model: 
                     
                  
               
                     
                        Parametrii generali ai produsului:
                     
                  
               
                     
                        Parametru
                     
                  
                  
                     
                        Valoare
                     
                  
                  
                     
                        Parametru
                     
                  
                  
                     
                        Valoare
                     
                  
               
                     
                        Capacitatea nominalăa (ps)
                     
                  
                  
                     
                        x
                     
                  
                  
                     
                        Dimensiunile în cm
                     
                  
                  
                     
                        Înălțime
                     
                  
                  
                     
                        x
                     
                  
               
                     
                  
                  
                     
                  
                  
                     
                  
                  
                     
                        Lățime
                     
                  
                  
                     
                        x
                     
                  
               
                     
                  
                  
                     
                  
                  
                     
                  
                  
                     
                        Adâncime
                     
                  
                  
                     
                        x
                     
                  
               
                     
                        EEIa
                     
                  
                  
                     
                        x,x
                     
                  
                  
                     
                        Clasa de eficiență energeticăa
                     
                  
                  
                     
                        [A/B/C/D/E/F/G]c
                     
                  
               
                     
                        Indicele de performanță a curățăriia
                     
                  
                  
                     
                        x,xx
                     
                  
                  
                     
                        Indicele de performanță a uscăriia
                     
                  
                  
                     
                        x,xx
                     
                  
               
                     
                        Consumul de energie în kWh [pe ciclu], pe baza programului eco cu alimentare cu apă rece. Consumul real de energie va depinde de modul de utilizare a aparatului.
                     
                  
                  
                     
                        x,xxx
                     
                  
                  
                     
                        Consumul de apă în litri [pe ciclu], pe baza programului eco. Consumul real de apă va depinde de modul de utilizare a aparatului și de duritatea apei.
                     
                  
                  
                     
                        x,x
                     
                  
               
                     
                        Durata programuluia (ore și minute)
                     
                  
                  
                     
                        x:xx
                     
                  
                  
                     
                        Tipul
                     
                  
                  
                     
                        [încorporată/de sine stătătoare]
                     
                  
               
                     
                        Emisiile acustice în aera [dB(A) re 1 pW]
                     
                  
                  
                     
                        x
                     
                  
                  
                     
                        Clasa de emisii acustice în aera 
                     
                  
                  
                     
                        [A/B/C/D]c
                     
                  
               
                     
                        Modul oprit (W)
                     
                  
                  
                     
                        x,xx
                     
                  
                  
                     
                        Modul standby (W)
                     
                  
                  
                     
                        x,xx
                     
                  
               
                     
                        Pornire cu întârziere (W) (dacă se aplică)
                     
                  
                  
                     
                        x,xx
                     
                  
                  
                     
                        Standby în rețea (W) (dacă se aplică)
                     
                  
                  
                     
                        x,xx
                     
                  
               
                     
                        Durata minimă a garanției oferite de furnizorb:
                     
                  
               
                     
                        Informații suplimentare:
                     
                  
               
                     
                        Link către site-ul web al furnizorului, unde se găsesc informațiile de la punctul 6 din anexa II la Regulamentul (UE) 2019/XXX [OP este rugat să introducă numărul regulamentului C(2019)2123] al Comisiei
                           2
                        ,b: 
                     
                  
               
                     
                        a pentru programul eco.
                     
                     
                        b modificările aduse acestor elemente nu trebuie considerate relevante în scopul articolului 4 alineatul (4) din Regulamentul (UE) 2017/1369.
                     
                     
                        c dacă baza de date cu produse generează în mod automat conținutul definitiv al acestei celule, furnizorul nu trebuie să introducă aceste date.
                     
                  
               
               ANEXA VI
               Documentația tehnică
            
            
               1.Documentația tehnică menționată la articolul 3 alineatul (1) litera (d) trebuie să cuprindă:
            
            
               (a)informațiile stabilite în anexa V;
            
            
               (b)informațiile stabilite în tabelul 4; aceste valori sunt considerate valori declarate în sensul procedurii de verificare din anexa IX;
            
            
                     
                        Tabelul 4
                        Informații care trebuie incluse în documentația tehnică
                     
                  
               
                     
                  
               
                     
                        PARAMETRU
                     
                  
                  
                     
                        UNITATE
                     
                  
                  
                     
                        VALOARE
                     
                  
               
                     
                        Consumul de energie al programului eco (EPEC), rotunjit la trei zecimale
                     
                  
                  
                     
                        kWh/ciclu
                     
                  
                  
                     
                        X,XXX
                     
                  
               
                     
                        Consumul de energie al programului standard (SPEC), rotunjit la trei zecimale
                     
                  
                  
                     
                        kWh/ciclu
                     
                  
                  
                     
                        X,XXX
                     
                  
               
                     
                        Indicele de eficiență energetică (EEI)
                     
                  
                  
                     
                        -
                     
                  
                  
                     
                        X,X
                     
                  
               
                     
                        Consumul de apă al programului eco (EPWC), rotunjit la o zecimală
                     
                  
                  
                     
                        l/ciclu
                     
                  
                  
                     
                        X,X
                     
                  
               
                     
                        Indicele de performanță a curățării (IC)
                     
                  
                  
                     
                        -
                     
                  
                  
                     
                        X,XX
                     
                  
               
                     
                        Indicele de performanță a uscării (ID)
                     
                  
                  
                     
                        -
                     
                  
                  
                     
                        X,XX
                     
                  
               
                     
                        Durata programului eco (Tt), rotunjită la cel mai apropiat minut întreg
                     
                  
                  
                     
                        h:min
                     
                  
                  
                     
                        X:XX
                     
                  
               
                     
                        Consumul de putere în modul oprit (Po), rotunjit la două zecimale
                     
                  
                  
                     
                        W
                     
                  
                  
                     
                        X,XX
                     
                  
               
                     
                        Consumul de putere în modul standby (Psm), rotunjit la două zecimale
                     
                  
                  
                     
                        W
                     
                  
                  
                     
                        X,XX
                     
                  
               
                     
                        Modul standby include afișarea de informații?
                     
                  
                  
                     
                        -
                     
                  
                  
                     
                        Da/Nu
                     
                  
               
                     
                        Consumul de putere în modul standby (Psm) în starea de standby în rețea (dacă se aplică), rotunjit la două zecimale
                     
                  
                  
                     
                        W
                     
                  
                  
                     
                        X,XX
                     
                  
               
                     
                        Consumul de putere în cazul pornirii cu întârziere (Pds) (dacă se aplică), rotunjit la două zecimale 
                     
                  
                  
                     
                        W
                     
                  
                  
                     
                        X,XX
                     
                  
               
                     
                        Emisiile acustice în aer 
                     
                  
                  
                     
                        dB(A) re 1 pW
                     
                  
                  
                     
                        X
                     
                  
               
               (c)dacă este cazul, trimiterile la standardele armonizate aplicate;
            
            
               (d)dacă este cazul, celelalte standarde și specificații tehnice folosite;
            
            
               (e)detaliile și rezultatele calculelor efectuate în conformitate cu anexa IV;
            
            
               (f)o listă a tuturor modelelor echivalente, inclusiv identificatorul de model.
            
            
               2.În cazul în care informațiile incluse în documentația tehnică pentru un anumit model de mașină de spălat vase de uz casnic au fost obținute prin oricare dintre metodele următoare sau ambele:
            
            
               ·de la un model care prezintă aceleași caracteristici tehnice relevante pentru informațiile tehnice care trebuie furnizate, dar este produs de alt furnizor;
            
         
         
            
               ·prin calcularea pe baza proiectării sau prin extrapolare pornind de la alt model al aceluiași furnizor sau al unui furnizor diferit, 
            
            
               documentația tehnică trebuie să includă detaliile acestui calcul, evaluarea realizată de furnizori pentru a verifica acuratețea calculului și, dacă este cazul, declarația de identitate între modelele diferiților furnizori. 
            
            
               ANEXA VII
               Informațiile care trebuie menționate în materialele publicitare vizuale, în materialele promoționale tehnice pentru vânzarea la distanță și telemarketing, cu excepția vânzării la distanță pe internet
            
            
               1.În materialele publicitare vizuale, pentru a se asigura conformitatea cu cerințele prevăzute la articolul 3 alineatul (1) litera (e) și la articolul 4 litera (c), clasa de eficiență energetică și gama de clase de eficiență energetică disponibile pe etichetă trebuie indicate în conformitate cu punctul 4 din prezenta anexă.
            
            
               2.În materialele promoționale tehnice, pentru a se asigura conformitatea cu cerințele prevăzute la articolul 3 alineatul (1) litera (f) și la articolul 4 litera (d), clasa de eficiență energetică și gama de clase de eficiență energetică disponibile pe etichetă trebuie indicate în conformitate cu punctul 4 din prezenta anexă.
            
            
               3.Orice vânzare la distanță pe bază de documente pe hârtie trebuie să indice clasa de eficiență energetică și gama de clase de eficiență energetică disponibile pe etichetă, conform punctului 4 din prezenta anexă.
            
            
               4.Clasa de eficiență energetică și gama claselor de eficiență energetică trebuie indicate în conformitate cu figura 1, astfel: 
            
            
               (a)o săgeată, care conține litera clasei de eficiență energetică de culoare 100 % albă, cu font Calibri, cu caractere aldine și cu o dimensiune a fontului cel puțin echivalentă cu cea a prețului, atunci când prețul este indicat; 
            
            
               (b)culoarea săgeții trebuie să corespundă culorii clasei de eficiență energetică;
            
            
               (c)gama claselor de eficiență energetică disponibile, de culoare 100 % neagră, și
            
            
               (d)dimensiunea trebuie să fie de așa natură încât săgeata să fie clar vizibilă și lizibilă. Litera din săgeata clasei de eficiență energetică trebuie poziționată în centrul părții rectangulare a săgeții, cu un chenar de 0,5 pt de culoare 100 % neagră în jurul săgeții și al literei clasei de eficiență energetică.
            
            
               Prin derogare, în cazul în care materialele publicitare vizuale, materialele promoționale tehnice sau vânzările la distanță pe bază de documente pe hârtie sunt imprimate monocrom, săgeata poate fi monocromă în cadrul materialului publicitar vizual respectiv, al materialului promoțional tehnic respectiv sau al vânzării la distanță pe bază de documente pe hârtie respective.
            
            
               
                  
            
            
               Figura 1: Săgeată stânga/dreapta în culori/monocromă, cu indicarea gamei de clase de eficiență energetică
            
            
               5.Vânzarea la distanță pe bază de telemarketing trebuie să informeze în mod specific clientul cu privire la clasa de eficiență energetică a produsului și la gama de clase de eficiență energetică disponibile pe etichetă, iar clientul trebuie să aibă acces la etichetă și la fișa cu informații despre produs prin intermediul site-ului web al bazei de date cu produse sau prin solicitarea unei copii tipărite.
            
            
               6.În toate situațiile menționate la punctele 1-3 și 5, clientul trebuie să poată obține, la cerere, o copie tipărită a etichetei și a fișei cu informații despre produs. 
            
            
               ANEXA VIII
               Informațiile care trebuie furnizate în cazul vânzării la distanță pe internet
            
            
               1.Eticheta electronică pusă la dispoziție de furnizori în conformitate cu articolul 3 alineatul (1) litera (g) trebuie să figureze pe mecanismul de afișare în apropierea prețului produsului. Dimensiunea trebuie să fie de așa natură încât eticheta să fie clar vizibilă și lizibilă și trebuie să fie proporțională cu dimensiunea specificată la punctul 2 din anexa III. Eticheta poate fi expusă utilizându-se afișarea imbricată, caz în care imaginea folosită pentru accesarea etichetei trebuie să fie conformă cu specificațiile prevăzute la punctul 2 din prezenta anexă. Dacă se recurge la o afișare imbricată, eticheta trebuie să apară în momentul executării primului clic cu mouse-ul, al primei treceri pe deasupra cu mouse-ul sau al primei extinderi a imaginii în cazul unui ecran tactil.
            
            
               2.Imaginea folosită pentru accesarea etichetei în cazul afișării imbricate, după cum se arată în figura 2, trebuie:
            
            
               (a)să fie o săgeată de culoarea clasei de eficiență energetică a produsului care este menționată pe etichetă;
            
         
         
            
               (b)să indice pe săgeată clasa de eficiență energetică a produsului, cu culoare 100 % albă, cu font Calibri, cu caractere aldine și cu o dimensiune a fontului echivalentă cu cea utilizată pentru indicarea prețului; 
            
            
               (c)să prezinte gama claselor de eficiență energetică disponibile, cu culoare 100 % neagră, și
            
            
               (d)să aibă unul dintre următoarele două formate, iar dimensiunea sa să fie de așa natură încât săgeata să fie clar vizibilă și lizibilă. Litera din săgeata clasei de eficiență energetică trebuie poziționată în centrul părții rectangulare a săgeții, cu un chenar vizibil de culoare 100 % neagră în jurul săgeții și al literei clasei de eficiență energetică:
            
            
               
                  
            
            
               Figura 2: Săgeată stânga/dreapta în culori, cu indicarea gamei de clase de eficiență energetică
            
            
               3.În cazul afișării imbricate, secvența de afișare a etichetei trebuie să fie următoarea:
            
            
               (a)imaginea menționată la punctul 2 din prezenta anexă trebuie să fie prezentă pe mecanismul de afișare în apropierea prețului produsului;
            
            
               (b)imaginea trebuie să facă legătura cu eticheta stabilită în anexa III;
            
            
               (c)eticheta trebuie să se afișeze după executarea unui clic cu mouse-ul, după trecerea pe deasupra cu mouse-ul sau după extinderea imaginii în cazul ecranului tactil;
            
            
               (d)eticheta trebuie să apară într-o fereastră pop-up, într-o filă nouă, pe o pagină nouă sau într-o inserție afișată pe ecran; 
            
            
               (e)pentru mărirea etichetei pe ecranele tactile, se aplică convențiile pentru mărire tactilă specifice dispozitivului;
            
            
               (f)eticheta trebuie să înceteze să se afișeze prin intermediul unei opțiuni de închidere sau al altui mecanism standard de închidere; 
            
            
               (g)textul alternativ pentru prezentarea grafică, care trebuie să se afișeze atunci când eticheta nu poate fi redată, trebuie să indice clasa de eficiență energetică a produsului, cu caractere de o dimensiune echivalentă cu cea utilizată pentru indicarea prețului.
            
            
               4.Fișa cu informații despre produs electronică pusă la dispoziție de furnizori în conformitate cu articolul 3 alineatul (1) litera (h) trebuie să figureze pe mecanismul de afișare în apropierea prețului produsului. Dimensiunea trebuie să fie de așa natură încât fișa cu informații despre produs să fie clar vizibilă și lizibilă. Fișa cu informații despre produs poate fi prezentată utilizându-se o afișare imbricată sau făcând trimitere la baza de date cu produse, caz în care linkul utilizat pentru accesarea fișei cu informații despre produs trebuie să indice în mod clar și lizibil „Fișă cu informații despre produs”. Dacă se recurge la o afișare imbricată, fișa cu informații despre produs trebuie să apară în momentul executării primului clic cu mouse-ul, al primei treceri pe deasupra cu mouse-ul sau al primei extinderi a imaginii în cazul unui ecran tactil.
            
            
               ANEXA IX
               Procedura de verificare în scopul supravegherii pieței
            
            
               Toleranțele de verificare prevăzute în prezenta anexă se referă numai la verificarea parametrilor măsurați de către autoritățile statelor membre și nu trebuie utilizate de furnizor ca toleranțe admise pentru a stabili valorile din documentația tehnică. Valorile și clasele menționate pe etichetă sau în fișa cu informații despre produs nu trebuie să fie mai avantajoase pentru furnizor decât valorile raportate în documentația tehnică. 
            
            
               În cazul în care un model a fost conceput pentru a putea detecta faptul că este supus unei încercări (de exemplu prin recunoașterea condițiilor de încercare sau a ciclului de încercare) și pentru a reacționa în mod specific prin modificarea automată a performanței sale în timpul încercării, cu obiectivul de a atinge un nivel mai favorabil pentru oricare dintre parametrii specificați în prezentul regulament sau incluși în documentația tehnică sau în oricare dintre documentele furnizate, modelul respectiv și toate modelele echivalente trebuie considerate neconforme.
            
            
               La verificarea conformității unui model de produs cu cerințele prevăzute în prezentul regulament, autoritățile statelor membre aplică următoarea procedură: 
            
            
               (1)Autoritățile statelor membre verifică o singură unitate a modelului. 
            
            
               (2)Modelul este considerat conform cu cerințele aplicabile dacă: 
            
         
         
            
               (a)valorile indicate în documentația tehnică în conformitate cu articolul 3 alineatul (3) din Regulamentul (UE) 2017/1369 (valorile declarate) și, după caz, valorile utilizate pentru a calcula aceste valori nu sunt mai avantajoase pentru furnizor decât valorile corespunzătoare indicate în rapoartele de încercare și 
            
            
               (b)valorile publicate pe etichetă și în fișa cu informații despre produs nu sunt mai avantajoase pentru furnizor decât valorile declarate, iar clasa de eficiență energetică și clasa de emisii acustice în aer indicate nu sunt mai avantajoase pentru furnizor decât clasa determinată pe baza valorilor declarate și 
            
            
               (c)atunci când autoritățile statelor membre supun încercării unitatea care reprezintă modelul, valorile obținute (valorile parametrilor relevanți, măsurate în cadrul testului, și valorile calculate pe baza acestor măsurători) respectă toleranțele de verificare respective, astfel cum sunt precizate în tabelul 5. 
            
            
               (3)Dacă nu se obțin rezultatele menționate la punctul 2 litera (a) sau (b), modelul și toate modelele echivalente trebuie considerate neconforme cu prezentul regulament. 
            
            
               (4)Dacă nu se obține rezultatul menționat la punctul 2 litera (c), autoritățile statelor membre selectează pentru încercare trei unități suplimentare din același model. Ca alternativă, cele trei unități suplimentare selectate pot fi dintr-unul sau mai multe modele echivalente. 
            
            
               (5)Modelul trebuie considerat conform cu cerințele aplicabile dacă, pentru aceste trei unități, media aritmetică a valorilor obținute este conformă cu toleranțele respective indicate în tabelul 5. 
            
            
               (6)Dacă nu se obține rezultatul menționat la punctul 5, modelul și toate modelele echivalente trebuie considerate neconforme cu prezentul regulament. 
            
            
               (7)Autoritățile statului membru furnizează toate informațiile relevante autorităților celorlalte state membre și Comisiei, fără întârziere, după luarea unei decizii cu privire la neconformitatea modelului în conformitate cu punctele 3 și 6.
            
            
               Autoritățile statelor membre utilizează metodele de măsurare și de calcul stabilite în anexa IV. 
            
            
               Autoritățile statelor membre aplică numai toleranțele de verificare stabilite în tabelul 5 și utilizează doar procedura descrisă la punctele 1-7 pentru cerințele menționate în prezenta anexă. Pentru parametrii din tabelul 5 nu se aplică alte toleranțe, cum ar fi cele stabilite în standardele armonizate sau în orice altă metodă de măsurare.
            
            
               Tabelul 5 - Toleranțe de verificare
            
            
                     
                        Parametru
                     
                  
                  
                     
                        Toleranțe de verificare
                     
                  
               
                     
                        Consumul de energie al programului eco (EPEC)
                     
                  
                  
                     
                        Valoarea obținută* nu trebuie să depășească valoarea declarată pentru EPEC cu mai mult de 5 %. 
                     
                  
               
                     
                        Consumul de apă al programului eco (EPWC)
                     
                  
                  
                     
                        Valoarea obținută* nu trebuie să depășească valoarea declarată pentru EPWC cu mai mult de 5 %. 
                     
                  
               
                     
                        Indicele de performanță a curățării (IC)
                     
                  
                  
                     
                        Valoarea obținută* nu trebuie să fie inferioară valorii declarate pentru IC cu mai mult de 14 %.
                     
                  
               
                     
                        Indicele de performanță a uscării (ID)
                     
                  
                  
                     
                        Valoarea obținută* nu trebuie să fie inferioară valorii declarate pentru ID cu mai mult de 12 %.
                     
                  
               
                     
                        Durata programului (Tt)
                     
                  
                  
                     
                        Valoarea obținută* nu trebuie să depășească valorile Tt declarate cu mai mult de 5 % sau 10 minute, oricare dintre aceste valori reprezintă durata mai mare.
                     
                  
               
                     
                        Consumul de putere în modul oprit (Po)
                     
                  
                  
                     
                        Valoarea obținută* pentru consumul de putere Po nu trebuie să depășească valoarea declarată cu mai mult de 0,10 W.
                     
                  
               
                     
                        Consumul de putere în modul standby (Psm)
                     
                  
                  
                     
                        Valoarea obținută* pentru consumul de putere Psm nu trebuie să depășească valoarea declarată cu mai mult de 10 % dacă valoarea declarată este mai mare de 1,00 W sau cu mai mult de 0,10 W dacă valoarea declarată este mai mică sau egală cu 1,00 W.
                     
                  
               
                     
                        Consumul de putere în cazul pornirii cu întârziere (Pds)
                     
                  
                  
                     
                        Valoarea obținută* pentru consumul de putere Pds nu trebuie să depășească valoarea declarată cu mai mult de 10 % dacă valoarea declarată este mai mare de 1,00 W sau cu mai mult de 0,10 W dacă valoarea declarată este mai mică sau egală cu 1,00 W.
                     
                  
               
                     
                        Emisiile acustice în aer
                     
                  
                  
                     
                        Valoarea obținută nu trebuie să depășească valoarea declarată cu mai mult de 2 dB(A) re 1pW.
                     
                  
               
               * În cazul celor trei unități suplimentare supuse încercării în conformitate cu punctul 4, valoarea obținută înseamnă media aritmetică a valorilor obținute pentru aceste trei unități suplimentare.
            
         
         
            
                  
                     (1)
                  
                        Directiva 2014/30/UE a Parlamentului European și a Consiliului din 26 februarie 2014 privind armonizarea legislațiilor statelor membre cu privire la compatibilitatea electromagnetică (JO L 96, 29.3.2014, p. 79).
               
               
                  
                     (2)
                  
                        Regulamentul (UE) 2019/XXX al Comisiei [OP este rugat să introducă trimiterea completă JO-L la regulamentul C(2019)2123].